**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΣΤ΄ - ΣΥΝΟΔΟΣ Α΄**

**ΕΞΕΤΑΣΤΙΚΗ ΕΠΙΤΡΟΠΗ ΓΙΑ ΤΗ ΔΙΕΡΕΥΝΗΣΗ ΚΑΙ ΔΙΑΛΕΥΚΑΝΣΗ ΤΩΝ ΣΥΝΘΗΚΩΝ ΚΑΙ ΤΩΝ ΕΥΘΥΝΩΝ ΠΟΥ ΟΔΗΓHΣΑΝ ΣΤΗΝ ΥΠΑΓΩΓΗ ΤΗΣ ΕΛΛΑΔΑΣ ΣΤΟ ΚΑΘΕΣΤΩΣ ΤΩΝ ΜΝΗΜΟΝΙΩΝ ΚΑΙ ΤΗΣ ΕΠΙΤΗΡΗΣΗΣ ΚΑΙ ΓΙΑ ΚΑΘΕ ΑΛΛΟ ΖΗΤΗΜΑ ΠΟΥ ΣΧΕΤΙΖΕΤΑΙ ΜΕ ΤΗΝ ΕΦΑΡΜΟΓΗ ΚΑΙ ΥΛΟΠΟΙΗΣΗ ΤΩΝ ΜΝΗΜΟΝΙΩΝ**

**Π Ρ Α Κ Τ Ι Κ Ο**

Στην Αθήνα σήμερα, 16 Ιουνίου 2015, ημέρα Τρίτη και ώρα 10.21΄, στην «Αίθουσα Προέδρου Γιάννη Νικ. Αλευρά» (151) του Μεγάρου της Βουλής, συνεδρίασε η Εξεταστική Επιτροπή για τη διερεύνηση των συνθηκών και των ευθυνών που οδήγησαν στην υπαγωγή της Ελλάδας στο καθεστώς των μνημονίων και της επιτήρησης και για κάθε άλλο ζήτημα που σχετίζεται με την εφαρμογή και υλοποίηση των Μνημονίων υπό την προεδρία του Προέδρου αυτής, κ. Δημητρίου Βίτσα, με θέμα ημερήσιας διάταξης: Εξέταση μαρτύρων.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Τσίρκας Βασίλειος, Κασιμάτη Νίνα, Καφαντάρη Χαρούλα, Κοζομπόλη-Αμανατίδη Παναγιώτα, Λαπαβίτσας Κωνσταντίνος, Σαντορινιός Νεκτάριος, Συρίγος Αντώνιος, Ψυχογιός Γεώργιος, Αθανασίου Χαράλαμπος, Αναστασιάδης Σάββας, Βορίδης Μαυρουδής (Μάκης), Σταϊκούρας Χρήστος, Γαλέος Γεώργιος, Αμυράς Γεώργιος, Καραθανασόπουλος Νικόλαος, Καμμένος Δημήτριος και Λοβέρδος Ανδρέας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας. Ξεκινάει η συνεδρίαση.

Θα ήθελα να κάνω εγώ πρώτα κάποιες ανακοινώσεις και μετά θα δώσω το λόγο στους συναδέλφους. Οι ανακοινώσεις θα μοιραστούν και θα τις διαβάσω και εγώ.

Ξέρετε ότι σήμερα είχαμε καλέσει στην Επιτροπή μας τον κ. Κοντοπυράκη και τον κ. Γεωργίου. Τον κ. Κοντοπυράκη έχουμε τη χαρά να τον έχουμε μαζί μας σήμερα. Η πρόταση είναι να ξεκινήσουμε σήμερα τη διαδικασία. Για λόγους υγείας του κ. Κοντοπυράκη, κατ’ αρχήν, νομίζω ότι δεν μπορούμε να την κρατήσουμε πάρα πολλές ώρες -θα δούμε μήπως μπορούμε να τη συνεχίσουμε μετά, θα το δούμε, κύριε Κοντοπυράκη- βεβαίως και για το γεγονός ότι υπάρχει Κοινοβουλευτική Ομάδα του ΣΥΡΙΖΑ, όπως γνωρίζετε, στις 14.00΄.

Το ζήτημα του ελλείμματος είναι ένα ζήτημα το οποίο έχει ξανασυζητηθεί σε Ειδική Επιτροπή που είχε προκαλέσει τότε το ΠΑΣΟΚ, αν δεν κάνω λάθος. Ένα είναι αυτό.

Ο κ. Γεωργίου –για να επανέλθω- μας ενημέρωσε χθες –και θα μοιραστούν τα αντίστοιχα έγγραφα- ότι εισήχθη εσπευσμένα στη Μονάδα Εντατικής Θεραπείας του «Ιπποκράτειου» Νοσοκομείου Αθηνών λόγω οξείας υπομαζικής πνευμονικής εμβολής. Επειδή η κατάσταση της υγείας του κρίνεται εξαιρετικά σοβαρή, δεν είναι δυνατόν να παρουσιαστεί στην Εξεταστική Επιτροπή. Υπάρχει η ιατρική γνωμάτευση, όπως και η είσοδός του, το εισιτήριο –όπως το λένε, δεν είμαι και πολύ εξοικειωμένος με τα νοσοκομειακά, ευτυχώς- στο Γενικό Νοσοκομείο «Ιπποκράτειο». Να του ευχηθούμε καλή ανάρρωση, κατ’ αρχήν. Απλά, ήθελα να σας το κάνω γνωστό. Αυτό είναι το ένα.

Το δεύτερο είναι ότι είχαμε ζητήσει μετά από αίτημα –αν δεν κάνω λάθος, δεν είμαι σίγουρος, μπορώ όμως να το δω- του κ. Καμμένου να μας στείλει το ΙΟΒΕ τη σύμβαση που είχε κάνει με τον ΟΟΣΑ.

Σας διαβάζω γρήγορα την απάντηση: Σε συνέχεια της ακροαματικής διαδικασίας της ως άνω Εξεταστικής Επιτροπής της Βουλής την Τρίτη 26 Μαΐου και σε συνέχεια του από 2 Ιουνίου υπ’ αριθμόν 19 αιτήματός σας σε σχέση με το έργο του ΟΟΣΑ με θέμα «Competition Assessment of Laws and Regulation in Greece» έχουμε την τιμή να σας αναφέρουμε τα παρακάτω:

(AG)

(IK)

«Tο ΙΟΒΕ συνεργάστηκε με τον ΟΟΣΑ στη βάση σύμβασης παροχής υπηρεσιών για συγκεκριμένο τμήμα του αντικειμένου του έργου, που εμπίπτει στην εμπειρία και στην εξειδίκευση του Ιδρύματος και κυρίως στην ανάλυση του ανταγωνισμού και λοιπών χαρακτηριστικών σε αγορές προϊόντων.

Το ΙΟΒΕ ολοκλήρωσε το σχετικό έργο με τη συμβολή ερευνητών του Ιδρύματος χωρίς να υπάρχει για το συγκεκριμένο έργο καμία περαιτέρω υπεργολαβία ή άλλη σύμβαση από την πλευρά του ΙΟΒΕ προς οποιονδήποτε τρίτο.

Το έργο που εκπονήθηκε με τη μορφή τυπικών παραδοτέων, όπως και με τη συμμετοχή ερευνητών του ΙΟΒΕ σε ομάδες εργασίας υπό το συντονισμό του ΟΟΣΑ, χρησιμοποιήθηκε στη συνέχεια ως υλικό, κατά την κρίση του ΟΟΣΑ, ο οποίος είχε την τυπική και ουσιαστική ευθύνη για το συνολικό έργο.

 Άλλωστε, η δομή της ομάδας έργου και η σχετική συμμετοχή ερευνητών του ΙΟΒΕ περιγράφεται αναλυτικά στο προοίμιο της έκθεσης της μελέτης που έχει δημοσιευθεί και είναι δημόσια διαθέσιμη στην ιστοσελίδα του ΟΟΣΑ.

Είμαστε φυσικά απολύτως διατεθειμένοι να γνωστοποιήσουμε στην Επιτροπή σας οποιαδήποτε λεπτομέρεια για τη συμβολή μας στο έργο του ΟΟΣΑ. Σημειώνουμε, όμως, ότι η σύμβαση μεταξύ του ΙΟΒΕ και του ΟΟΣΑ εμπεριέχει ρήτρα εμπιστευτικότητας, σύμφωνα με την οποία δεν επιτρέπεται να κοινοποιηθούν τα στοιχεία της χωρίς την άδεια του διεθνούς αυτού Οργανισμού.

Περαιτέρω, τα περιουσιακά στοιχεία του ΟΟΣΑ, όπως το παραδοτέο της ως άνω σύμβασης προστατεύονται από την ασυλία που παρέχεται από τη σύμβαση του ΟΟΣΑ και ιδίως το συμπληρωματικό πρωτόκολλο νούμερο 1. Σημειωτέον ότι επικοινωνήσαμε ήδη με τον ΟΟΣΑ ενημερώνοντάς τον για το αίτημά σας και γνωστοποιώντας του τη βούληση και πρόθεσή μας να προσκομίσουμε στην Επιτροπή τη σύμβαση και οτιδήποτε άλλο σχετικό και η απάντησή τους ήταν αρνητική.

Πιο συγκεκριμένα, αναφέρθηκαν στους ως άνω περιορισμούς και μας ζήτησαν να μην παράσχουμε οιοδήποτε περαιτέρω στοιχείο, αλλά σε περίπτωση που η Επιτροπή σας έχει οιαδήποτε ερώτηση ή χρειάζεται οιοδήποτε έγγραφο να απευθυνθεί απευθείας στον ΟΟΣΑ.

Εξυπακούεται ότι σε περίπτωση που λάβουμε έγκριση ή συγκεκριμένη οδηγία από τον ΟΟΣΑ, κατόπιν δική σας απευθείας συνεννόησης μαζί τους, με ευχαρίστηση θα προσκομίσουμε στην Επιτροπή σας όλα τα στοιχεία που θα έχουν αποδεσμευθεί από τη ρήτρα εμπιστευτικότητας που έχουμε υπογράψει.

Παραμένουμε στη διάθεσή σας για κάθε περαιτέρω διευκρίνιση ή πληροφορία.

Για το ΙΟΒΕ, ο κ. Αθανασόπουλος, Πρόεδρος του Διοικητικού Συμβουλίου».

Και μας έχουν κοινοποιήσει –δεν χρειάζεται να το διαβάσω, θα μοιραστεί- την επιστολή του κ. Nicola Bonucci, ο οποίος είναι διευθυντής των Νομικών Υποθέσεων του ΟΟΣΑ προς τον κ. Βέττα, ο οποίος, ως γνωστόν, είναι ο Διευθυντής του ΙΟΒΕ. Θα σας μοιράσω. Είναι μικρό. Να μην κάνουμε τώρα αυτήν τη διαδικασία.

**ΔΗΜΗΤΡΙΟΣ ΚΑΜΜΕΝΟΣ:** Κύριε Πρόεδρε, αν μου επιτρέπετε, θεωρώ απαράδεκτη την απάντηση.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Μισό λεπτό.

Αυτή είναι η απάντηση. Εγώ απλώς την ανακοινώνω.

Θα ήθελα να σας παρακαλέσω λόγω των προηγούμενων που είπα να προχωρήσουμε κατευθείαν και να κάτσουμε μετά ή αύριο να δούμε τα επιπλέον, για να μην ταλαιπωρούμε τον κ. Κοντοπυράκη ακόμα περισσότερο. Όποιο ζήτημα υπάρχει, να το δούμε αμέσως μετά.

**ΔΗΜΗΤΡΙΟΣ ΚΑΜΜΕΝΟΣ:** Εντάξει.

Απλώς θέλω να καταγραφεί ότι επειδή ήταν δική μου η αίτηση, θεωρώ απαράδεκτη την απάντηση και θα πρέπει να προχωρήσουμε σε περαιτέρω ενέργειες.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κύριε Κοντοπυράκη, εμείς συνηθίζουμε εδώ στην αρχή να δίνουμε το λόγο στον…

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα το λόγο.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Είναι επί διαδικαστικού θέματος;

**ΑΝΔΡΕΑΣ ΛΟΒΕΡΔΟΣ:** Μάλιστα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Εφόσον είναι διαδικαστικό, έχετε το λόγο για ένα λεπτό.

**ΑΝΔΡΕΑΣ ΛΟΒΕΡΔΟΣ:** Είχαμε άλλη σειρά μαρτύρων. Προφανώς, κάποια στιγμή που έλειψα αποφασίσατε να πάμε σε αυτήν τη σειρά μαρτύρων. Δεν έχω αντίρρηση. Καλά κάνατε. Θα ήθελα, όμως, να ξέρω το λόγο. Γιατί έχουν ακουστεί και γραφτεί ορισμένα πράγματα σχετικά με τη φορά των καταθέσεων των μαρτύρων και για τη στάση τη δική μας εδώ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα σας πω.

**ΑΝΔΡΕΑΣ ΛΟΒΕΡΔΟΣ:** Να μου πείτε, κύριε Πρόεδρε. Είχαμε Μη Κυβερνητικές Οργανώσεις, με δική σας πρόταση –εννοώ του ΣΥΡΙΖΑ- στον κατάλογό μας. Γιατί δεν πάμε εκεί και πήγατε στον κ. Κοντοπυράκη;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Να σας απαντήσω, κύριε Λοβέρδο, αλλά μετά την απάντηση να ξεκινήσουμε σας παρακαλώ και μπορούμε να το κουβεντιάσουμε αμέσως μετά.

Κατ’ αρχάς, ολοκληρώσαμε αρκετές Μη Κυβερνητικές Οργανώσεις, φορείς κ.λπ. Κάποιους από εκεί και πέρα δεν μπορούσαμε να τους εξετάσουμε. Για παράδειγμα ο κ. Παναγουλάτος, το ΚΕΠΕ, θα μπουν στη σειρά.

(ΜΤ)

(AG)

Θα βάλουμε στη σειρά το επόμενο χρονικό διάστημα τον ΟΔΔΗΧ και το Γενικό Λογιστήριο του Κράτους, που δεν έχουμε ολοκληρώσει. Υπήρξαν διάφορες δυσκολίες από τη μια μεριά στο να τους καλέσουμε και από την άλλη είπαμε σε μια συγκεκριμένη εβδομάδα –δεν μας βγαίνει απ’ ό,τι φαίνεται- να ολοκληρώσουμε το ζήτημα του ελλείμματος, της ΕΛΣΤΑΤ δηλαδή, που ήταν μέσα στη σειρά αυτών των μαρτύρων.

Στην προηγούμενη συνεδρίαση που λείπατε είπαμε να κληθούν ο κ. Κοντοπυράκης, ο κ. Γεωργίου, ο κ. Λογοθέτης, ο κ. Στρόμπλος και η κ. Γεωργαντά. Η κ. Γεωργαντά μάς ενημέρωσε ότι δεν μπορεί πριν τις 25 Ιουνίου, ο κ. Γεωργίου έπαθε αυτό που έπαθε. Έχουμε πει από την αρχή ότι την εβδομάδα που μας έρχεται δεν θα γίνει συνεδρίαση της Επιτροπής. Το είχαμε πει ευθύς εξαρχής, θα το έχετε δει.

**ΣΑΒΒΑΣ ΑΝΑΣΤΑΣΙΑΔΗΣ:** Δεν το ξέραμε αυτό.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Το είχαμε πει από την αρχή, λόγω της συνεδρίασης του Συμβουλίου της Ευρώπης στην οποία συμμετέχουν δύο τουλάχιστον μέλη της Επιτροπής. Είχαμε πει ότι αυτή την εβδομάδα δεν θα κάνουμε συνεδρίαση.

**ΣΑΒΒΑΣ ΑΝΑΣΤΑΣΙΑΔΗΣ:** Την επόμενη δηλαδή;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ναι, την επόμενη. Αν ανατρέξετε στα Πρακτικά της πρώτης συνεδρίασης, θα το βρείτε. Οπότε θα πάμε αμέσως μετά με αυτή τη σειρά.

**ΑΝΔΡΕΑΣ ΛΟΒΕΡΔΟΣ:** Γι’ αυτή την εβδομάδα τι θα έχουμε, κύριε Πρόεδρε;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αυτή την εβδομάδα έχουμε σήμερα τον κ. Κοντοπυράκη, αύριο τον κ. Λογοθέτη και την Πέμπτη τον κ. Στρόμπλο.

**ΑΝΔΡΕΑΣ ΛΟΒΕΡΔΟΣ:** Οι «Γιατροί του Κόσμου» τι έγιναν;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Με τους «Γιατρούς του Κόσμου» μιλήσαμε μια δύο φορές. Την πρώτη φορά ήρθε εδώ ο κ. Κανάκης. Ο κ. Χρήστου επανειλημμένα μάς το ανέβαλε λόγω δικών του υποχρεώσεων. Οπότε θα δούμε πότε θα θελήσει η Επιτροπή να τους καλέσει.

**ΑΝΔΡΕΑΣ ΛΟΒΕΡΔΟΣ:** Δεν ακύρωσε επομένως;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Όχι, απλώς δεν μπορούσε να έρθει.

**ΑΝΔΡΕΑΣ ΛΟΒΕΡΔΟΣ:** Εντάξει.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κάποια στιγμή θα τους καλέσουμε.

**ΑΝΔΡΕΑΣ ΛΟΒΕΡΔΟΣ:** Απλώς, κύριε Πρόεδρε, θα ήθελα, αν μπορεί η υπηρεσία, να μας δώσει –και με το δεδομένο της αναβολής της επόμενης εβδομάδας- τη σειρά από εδώ και πέρα.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα σας δώσουμε μέχρι την Πέμπτη….

**ΑΝΔΡΕΑΣ ΛΟΒΕΡΔΟΣ:** Γιατί όσον αφορά τα οικονομικά είναι ο ΣΟΕ, ο ΟΔΔΗΧ και άλλοι. Θα κλείσει, αν κατάλαβα καλά, η ενότητα ελλείμματα 2009 με τους άλλους δύο αυτή την εβδομάδα. Ολοκληρώσαμε τα ελλείμματα; Μένει και η κ. Γεωργαντά.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Θα δούμε πότε θα μπορέσει η κ. Γεωργαντά.

**ΑΝΔΡΕΑΣ ΛΟΒΕΡΔΟΣ:** Να δούμε τι προκάλεσε και όλα τα προβλήματα από ένα σημείο και μετά. Επίσης, να έρθει και ο κ. Γεωργίου, όποτε γίνει καλά.

Είπατε πριν για θέματα υγείας του κ. Κοντοπυράκη. Είναι κάτι σοβαρό;

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Δεν το ξέρω, κύριε Λοβέρδο. Εσείς υπήρξατε Υπουργός Υγείας!

**ΑΝΔΡΕΑΣ ΛΟΒΕΡΔΟΣ:** Όχι, άλλο λέω. Εδώ έχουμε μια διαδικασία που έχει και εντάσεις κ.λπ.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Νομίζω ότι μπορούμε να συμβάλλουμε ώστε να γίνει μια ήσυχη και κανονική διαδικασία και να βγάλουμε από αυτό το καλύτερο και κάποια συμπεράσματα.

**ΑΝΔΡΕΑΣ ΛΟΒΕΡΔΟΣ:** Αντέχετε, κύριε Κοντοπυράκη;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Κατά τη γνώμη μου δεν έχω κανένα αντικείμενο σε αυτή την Επιτροπή. Αν θέλετε, μπορώ να το εξηγήσω με ερωτήσεις ή μέσω εισήγησης. Από εσάς εξαρτάται.

 **ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Να ξεκινήσουμε τότε κανονικά. Στην αρχή δίνουμε το λόγο στο συνεργάτη της Επιτροπής –εμείς έτσι τους βλέπουμε όλους όσους έρχονται εδώ- να πει επί του θέματος ποια είναι η καταρχήν αντίληψή του και μετά με έναν τρόπο που εμείς έχουμε αποφασίσει γίνεται η εξέταση.

Έχετε το λόγο καταρχήν. Μπορείτε να πείτε ό,τι θεωρείτε σκόπιμο. Ελπίζω ότι θα είναι σύντομο.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Σας είπα μια λέξη. Μια λέξη είναι στην ουσία. Λίγο πολύ ποιος είμαι ξέρετε.

**ΑΝΔΡΕΑΣ ΛΟΒΕΡΔΟΣ:** Ναι, βέβαια.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Το παρελθόν μου το ξέρετε. Από πού ήρθα και τι ήμουν το ξέρετε.

**ΑΝΔΡΕΑΣ ΛΟΒΕΡΔΟΣ:** Το παρελθόν μου το βαρύ να το δικάσει ποιος μπορεί!

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Αν τυχόν η πρόσκλησή μου εδώ αφορά το έλλειμμα του 2009, πραγματικά σάς δηλώνω ότι δεν έχω αντικείμενο. Θέλετε να το εξηγήσω τώρα ή μετά από δικές σας ερωτήσεις;

(SΟ)

(MT)

**ΔΗΜΗΤΡΙΟΣ ΚΑΜΜΕΝΟΣ:** Πείτε το μας τώρα.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Θέλετε να σας το πω τώρα;

**ΔΗΜΗΤΡΙΟΣ ΚΑΜΜΕΝΟΣ:** Ναι, στην εισήγησή σας.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Λοιπόν, η πρώτη ανακοίνωση για το έλλειμμα του 2009 γίνεται τέλη Μαρτίου του 2010 και ανακοινώνεται από τη EUROSTAT τον Απρίλιο του 2010.

**ΔΗΜΗΤΡΙΟΣ ΚΑΜΜΕΝΟΣ:** Και μετά το Νοέμβριο πάλι.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Τα στοιχεία του 2009 έρχονται για πρώτη φορά στη Στατιστική Υπηρεσία το Μάρτιο του 2010. Μέχρι το Μάρτιο του 2010 δεν υπάρχουν στοιχεία του 2009 στη Στατιστική Υπηρεσία. Κανένα.

Εγώ έφυγα στις 21 Οκτωβρίου του 2009. Τότε, και να ήθελα, δεν υπήρχε το παραμικρό στοιχείο στην Υπηρεσία που αφορούσε το έτος 2009. Ως εκ τούτου, όπως σας είπα, πραγματικά δεν έχω αντικείμενο εδώ.

Μια ερώτηση η οποία τότε ηγέρθη ήταν η πρόβλεψη, η οποία είχε σταλεί, το 6%. Η Στατιστική Υπηρεσία της Ελλάδος, αλλά και καμία στατιστική υπηρεσία στον κόσμο, δεν κάνει ποτέ προβλέψεις. Η πρόβλεψη έρχεται από την αρμόδια Διεύθυνση του Υπουργείου Οικονομικών και μέσα από τη Στατιστική Υπηρεσία διαβιβάζεται στη EUROSTAT. Η EUROSTAT ποτέ δεν ελέγχει προβλέψεις, απλώς εν συνεχεία η EUROSTAT τη διαβιβάζει στις Βρυξέλλες. Αυτή είναι η πορεία της πρόβλεψης. Και η πρόβλεψη παραμένει πάντα πρόβλεψη. Δεν έχει καμία απολύτως παραπάνω βαρύτητα, εκτός του ότι όντως εκείνοι που κάνουν την πρόβλεψη πρέπει να τη βασίζουν κάπου.

Αλλά η Στατιστική Υπηρεσία επ’ ουδενί δεν μπορεί να κάνει προβλέψεις, διότι το αντικείμενο επιστημονικά δεν χρήζει προβλέψεων. Το δικό μου επιστημονικό αντικείμενο ασχολείται με προβλέψεις. Γι’ αυτό και όντως είχα ασχοληθεί με προβλέψεις, όσον αφορά την υπογεννητικότητα της Ελλάδος, που τη θεωρούσα πάρα πολύ σπουδαίο θέμα, και όσον αφορά την ανεργία και τον πληθωρισμό. Είχα ασχοληθεί με αυτά προσωπικά. Με τα οικονομικά δεν είχα καμία σχέση ούτε ποτέ ασχολήθηκα.

Άλλωστε, κοιτάξτε να δείτε. Το τμήμα το οποίο στέλνει τα δημοσιονομικά στοιχεία στη EUROSTAT της Στατιστικής Υπηρεσίας είναι ένα από τα εβδομήντα τμήματα. Προσωπικά εγώ την όλη δουλειά του τμήματος τη θεωρώ ένα 2% της Υπηρεσίας το πολύ. Αλλά πέρα απ’ αυτό, ειδικά για το έλλειμμα το οποίο συζητάμε, για να μην φεύγουμε και από τη συζήτηση, πραγματικά δεν μπορώ να σας πω τίποτα. Ό,τι και να βάλω στο μυαλό μου, δεν έχω κανένα στοιχείο. Δεν είχα κανένα στοιχείο απολύτως.

Λίγο πολύ αυτά είχα να σας πω εγώ. Από εκεί και πέρα, στις ερωτήσεις θα φροντίσω να είμαι όσο γίνεται και όσο μπορώ πιο σαφής.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Ωραία.

Κυρία Κοζομπόλη, έχετε το λόγο.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Με συγχωρείτε, επειδή δεν σας γνωρίζω…

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Κοζομπόλη Παναγιώτα.

Νέα πρόσωπα, κύριε Κοντοπυράκη, στο δημόσιο βίο. Καλό πράγμα.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ναι, φυσικά οι εναλλαγές είναι καλές. Παρόλο που έκανα στην ουσία εννιάμισι χρόνια Γενικός Γραμματέας, γιατί ήμουν και το ’90-’93 πάλι, οπωσδήποτε τα νέα πρόσωπα, για να είμαι ειλικρινής, δεν τα ξέρω.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Σας καλωσορίζουμε, λοιπόν, κύριε Κοντοπυράκη, εδώ που ήρθατε σήμερα, παρότι έχετε και ένα μικρό πρόβλημα υγείας. Σας ευχαριστούμε πολύ.

Εμείς προσπαθούμε να διαφωτίσουμε κάπως –θα ξέρετε το αντικείμενο αυτής της Επιτροπής- όλες τις παραμέτρους που οδήγησαν τη χώρα μας στο καθεστώς των μνημονίων. Νομίζουμε ότι μπορείτε κι εσείς να συμβάλετε έστω και με ένα μικρό λιθαράκι.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ναι, ναι.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Εγώ θα ήθελα να σας ρωτήσω καταρχήν κάτι που έχει να κάνει και με τη θητεία σας στην τότε ονομαζόμενη Εθνική Στατιστική Υπηρεσία το ’90-’93 και κατά την επόμενη περίοδο από το 2004.

Θέλω να εξηγήσετε στην Επιτροπή από πού αντλούνται τα στοιχεία και ποιες είναι οι πηγές. Δηλαδή κάνει έρευνα η Στατιστική Υπηρεσία;

(DE)

(SO)

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Συζητάμε τώρα για δημοσιονομικά στοιχεία ή όλα;

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Για δημοσιονομικά στοιχεία. Αυτά μας ενδιαφέρουν τώρα. Ποιες είναι οι πηγές σας;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Το μεγαλύτερο μέρος, πάνω από 90%, είναι τα στοιχεία του Γενικού Λογιστηρίου, δηλαδή έσοδα, έξοδα κ.λπ. Εν συνεχεία, οι άλλες πηγές είναι οι αμυντικές δαπάνες του Υπουργείου Εθνικής Άμυνας, τα στοιχεία του Κοινοτικού Πλαισίου, το Γ’ ΚΠΣ που λέγαμε τότε, της περιόδου 2004-2009 και επίσης πάλι με αποδέκτη τη Στατιστική Υπηρεσία ήταν τα ερωτηματολόγια, τα οποία έπαιρνε κατευθείαν η Στατιστική Υπηρεσία και αφορούσαν τα ασφαλιστικά ταμεία - εκατόν σαράντα πέντε τον αριθμό τότε- αφορούσαν τα νομικά πρόσωπα δημοσίου δικαίου -περίπου τετρακόσια τότε- και ΟΤΑ και μερικώς τα νοσοκομεία. Αυτά τα ερωτηματολόγια τα έστελνε η Υπηρεσία και τα συνέλεγε η Υπηρεσία. Ήταν απογραφικά στοιχεία δηλαδή.

Αυτή τη στιγμή οι περισσότερες στατιστικές έρευνες είναι δειγματοληπτικές. Αυτές ήταν απογραφικές έρευνες. Υπήρχε, αν θέλετε, τρομερή δυσκολία σε πάρα πολλά σημεία γι’ αυτά τα στοιχεία για λόγους που θα σας πω περιληπτικά. Λόγου χάρη, ήταν εκατόν σαράντα πέντε ασφαλιστικά ταμεία. Τα περισσότερα δεν ήξεραν τι πάει να πει ισολογισμός. Μάλιστα, τότε θυμάμαι ότι σε μια συνέντευξή μου στο WALL STREET JOURNAL είχα αναφέρει ότι ένα από τα καθήκοντά μου εδώ πέρα είναι να τους μάθω να μετρούν.

Το ίδιο πράγμα έγινε, όταν οι πέντε χιλιάδες δήμοι και κοινότητες έγιναν χίλιοι πενήντα στην πρώτη σύμπτυξη.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Του «Καποδίστρια».

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ναι, του «Καποδίστρια».

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ακολούθησε ο «Καλλικράτης».

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ναι. Οι περισσότεροι δήμοι δεν έχουν κομπιούτερ. Άρα, θυμάμαι ότι για να συλλέγουμε στοιχεία είχα δώσει πολλές φορές εντολή να πηγαίνουν υπάλληλοι της Υπηρεσίας στα ασφαλιστικά ταμεία, να κάθονται κάτω, ώστε αν μπορούν, να βρουν άκρη.

Φυσικά, εννοείται ότι συνολικά τα ποσά για τα οποία συζητάμε και τα οποία εμπλέκονται στα ελλείμματα είναι δεν είναι 1%. Λόγου χάρη, τότε το 1% ήταν περίπου 2,5 δισεκατομμύρια. Το μεγάλο νούμερο ήταν τα ασφαλιστικά ταμεία, τα οποία, αν θυμάμαι καλά, στην τελευταία ανακοίνωση, στο τελευταίο report ήταν 1,9 δισεκατομμύρια. Τα νομικά πρόσωπα δημοσίου δικαίου όλα μαζί ήταν δεν ήταν 50 εκατομμύρια. Ήταν ασήμαντα ποσά. Το ίδιο πράγμα και οι διαφορές στο ΚΠΣ.

Στα νοσοκομεία υπήρχε ένα προβληματάκι το οποίο, αν θέλετε, μπορώ να σας εξηγήσω, οπότε ναι μεν δεν ήταν μεγάλα τα ποσά και τα οποία άλλαζαν τρομερά τα ελλείμματα, αλλά οπωσδήποτε ήταν πρόβλημα στο να ισχυριστούμε ότι έχουμε στοιχεία 100% σωστά.

Άλλωστε, να σας πω και κάτι; Αυτή τη στιγμή είμαι Καθηγητής Πανεπιστημίου και είμαι από τότε που άρχισα την καριέρα μου. Δεν υπάρχει ποτέ περίπτωση να σας πει κανείς ότι η στατιστική είναι 100% σωστή. Μάλιστα, ένας πολύ μεγάλος μαθηματικός, ονόματι Winner, είχε πει ότι τη στατιστική μπορείτε να την κάνετε να πει ό,τι θέλει.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Κύριε Κοντοπυράκη, δηλαδή να συνάγω από την απάντησή σας ότι η Εθνική Στατιστική Υπηρεσία δεν έχει πρωτογενή στοιχεία. Έχει στοιχεία που προέρχονται από άλλες υπηρεσίες, άρα σε καμία περίπτωση τα στοιχεία αυτά δεν μπορεί να τα διαμορφώσει. Μόνο να τα επεξεργαστεί μπορεί, αφού έρχονται έτοιμα.

Τώρα, επειδή απαντήσατε εν μέρει σ’ αυτό που θα ακολουθούσε την πρώτη ερώτησή μου, θεωρείτε αξιόπιστα τα στοιχεία που σας δίδονταν και κυρίως τα στοιχεία που αφορούσαν στο 90%, όπως μας είπατε, εκείνα που προέρχονταν από το Γενικό Λογιστήριο του Κράτους;

(AD)

(DE)

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Γι’ αυτά δεν υπήρχε τρόπος –ούτε υπάρχει τώρα ούτε θα υπάρξει ποτέ- να ελεγχθούν. Είναι μία δημόσια Υπηρεσία. Είμαστε υποχρεωμένοι, αν θέλετε. Τι έλεγχο μπορεί να κάνει ένας στο Γενικό Λογιστήριο του Κράτους; Άλλωστε, το Γενικό Λογιστήριο του Κράτους είναι υποχρεωμένο να κάνει καλά τη δουλειά του. Άρα, για τα στοιχεία τα οποία δίδει, δεν μπορεί και δεν νοείται ότι πρέπει να τους ελέγξουμε. Πώς θα τους ελέγξουμε; Μιλώ, μάλιστα, ειδικά για τη Στατιστική Υπηρεσία. Δεν υπάρχει τρόπος. Θα μου πουν ότι το σύνολο των μισθών ήταν 45 δισεκατομμύρια ευρώ. Εγώ θα πω «όχι, ήταν 46 δισεκατομμύρια ευρώ»; Τι να πω; Δεν γίνονται αυτά τα πράγματα.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Αυτό έχει σχέση μ’ αυτό που είπατε στην αρχή, ότι δηλαδή δεν είχατε κανένα στοιχείο στη διάθεσή σας το 2009. Μάλιστα, αν θυμάμαι καλά, το 2009, όταν εστάλησαν οι καταστάσεις στη Eurostat ήταν κενές και συμπληρώθηκαν αργότερα. Έχει σχέση με το ότι δεν είχατε στοιχεία;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι, όχι. Εκείνα που στείλαμε το 2009 λίγο πριν φύγω εγώ, δηλαδή τέλη Σεπτεμβρίου και αρχές Οκτωβρίου, ήταν στοιχεία του 2008. Η μόνη γραμμή η οποία αφορούσε το 2009 ήταν η πρόβλεψη της αρμόδιας Διεύθυνσης ου Υπουργείου Οικονομίας, όσον αφορά το έλλειμμα του 2009. Τα στοιχεία τα οποία στείλαμε στη Eurostat στα τέλη Σεπτεμβρίου του 2009, αφορούσαν το 2008. Είναι τα τελικά στοιχεία του 2008.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Και ήταν πλήρη τα στοιχεία αυτά που εστάλησαν τότε; Οι καταστάσεις σας ήταν πλήρεις;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ε, βέβαια. Φυσικά.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Παρακολουθώντας την εξέλιξη του ελλείμματος του 2009, είπατε και τώρα προ ολίγου ότι η αρχική σας εκτίμηση, όπως έγινε τότε, ήταν 3,7% του ΑΕΠ.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι, όχι. Είναι λάθος η φράση που χρησιμοποιήσατε. Δεν ήταν δική μου.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Της Υπηρεσίας. Δεν εννοώ προσωπικά.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι. Ούτε της Υπηρεσίας. Αυτό σας είπα. Η Στατιστική Υπηρεσία ποτέ –μα, ποτέ- δεν κάνει προβλέψεις. Καμία απολύτως πρόβλεψη δεν αφορά τη Στατιστική Υπηρεσία. Η Στατιστική Υπηρεσία διαβίβαζε την πρόβλεψη του Υπουργείου, αλλά δεν είχε καμία ανάμειξη γιατί δεν είχε και καθόλου στοιχεία. Αφ’ ενός μεν δεν κάνει ως επιστήμη προβλέψεις, αφ’ ετέρου δεν είχε καν στοιχεία. Δηλαδή, ακόμα και να είχε την τρομερή θέληση να φανεί ότι κάνει θαύματα, δεν μπορούσε να κάνει τίποτα.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Να σας ρωτήσω τότε κάτι προσωπικό. Αν υποθέσουμε ότι αυτή η πρόβλεψη του 3,7% του ΑΕΠ για το έλλειμμα του 2009, η αρχική…

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ήταν 6%.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Η αρχική ήταν 3,7% και μετά ήταν 6%. Ήταν του αρμοδίου Υπουργείου. Εσείς τη συμμερίζεστε ή τη συμμεριστήκατε τότε τη σχετική άποψη;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Δεν είχα καμία άποψη, διότι, ξέρετε, η πρόβλεψη του ελλείμματος κάθε χρονιά στηρίζεται στο πρόγραμμα της εκάστοτε κυβέρνησης τι θα κάνει. Θα δώσει λεφτά; Θα πάρει φόρους; Θα κάνει έργα; Γι’ αυτά τα θέματα εγώ όχι απλώς δεν είχα καμία αρμοδιότητα, αλλά και να ζητούσα, δεν μου έλεγε κανείς τίποτα. Καταλάβατε;

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Άρα, η Εθνική Στατιστική Υπηρεσία δεν είχε άποψη για το ύψος του ελλείμματος;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ποτέ. Όσο και να προσπαθούσε όχι μόνο η Στατιστική Υπηρεσία της Ελλάδας, αλλά οιανδήποτε στατιστική υπηρεσία στον κόσμο, δεν μπορεί να έχει άποψη για προβλέψεις, διότι ως γνωστικό αντικείμενο δεν είναι μέρος της δουλειάς της. Γι’ αυτό σας είπα ότι όσο και να ήθελα…

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ωραία.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Εμένα μου άρεσαν οι προβλέψεις από χόμπι και επιστημονικά. Γι’ αυτό, σας είπα ότι ασχολήθηκα με προβλέψεις και έκανα και πολλές διαλέξεις, όσον αφορά την υπογεννητικότητα που το θεωρούσα ένα σοβαρό θέμα…

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Και είναι σοβαρό θέμα, κύριε καθηγητά.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ήταν και είναι.

Επίσης, έκανα διαλέξεις όσον αφορά την ανεργία που ήταν και είναι ένα σοβαρό θέμα. Επίσης, είχα ασχοληθεί πολύ και με το Δείκτη Τιμών Του Καταναλωτή, τον τιμάριθμο. Για ποιο λόγο; Θα σας πω για ποιο λόγο ασχολήθηκα εγώ προσωπικά. Αυτή τη στιγμή, ο τιμάριθμος έχει επτακόσια με οκτακόσια αγαθά και υπηρεσίες που με τις υποκατηγορίες φθάνουν τις τέσσερις χιλιάδες. Σ’ αυτά, λοιπόν, τα τέσσερις χιλιάδες αγαθά και υπηρεσίες οπωσδήποτε είναι τα πάντα μέσα. Έκανα, λοιπόν, εκεί μία μελέτη εκ παραλλήλου μοναχός μου για να βάλω πράγματα τα οποία αφορούν το καθημερινό καλάθι της νοικοκυράς.

(ΚΜ)

(AD)

Αυτή τη στιγμή, λόγου χάρη, τα δίδακτρα πρέπει να είναι στον τιμάριθμο, αλλά αφορούν εκείνους τους γονείς στέλνουν τα παιδιά τους στα ιδιωτικά σχολεία. Υπάρχουν πάρα πολλά τέτοια θέματα, τα οποία σας είπα ότι δεν είναι της καθημερινότητας.

Είχα κάνει ένα καλάθι και είχα πάρει από αυτά τα τέσσερις χιλιάδες αγαθά και υπηρεσίες καμία διακοσαριά και είχα κάνει μία ιδιαίτερη μελέτη και έβγαζα δυο τιμαρίθμους κάθε μήνα: τον κανονικό τιμάριθμο που αφορά τα πάντα και συγχρόνως και το ειδικό καλάθι της νοικοκυράς.

Σας είπα ότι το ίδιο πράγμα είχα κάνει και για άλλα. Το είχα κάνει και με τις άλλες δυο υποθέσεις, για τις οποίες σας μίλησα προσωπικά, όπως με την υπογεννητικότητα. Μάλιστα, είχα και μία άριστη συνεργασία με το Μακαριστό Αρχιεπίσκοπο Αθηνών και πάσης Ελλάδος Χριστόδουλο, που ενδιαφερόταν πολύ για το θέμα αυτό. Είχα μιλήσει και στη Μονή Πετράκη. Είχα μιλήσει στα Βριλήσσια…

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Οπότε, να τολμήσω να σας ζητήσω προσωπικά τη δική σας γνώμη: Αυτές οι διακυμάνσεις του ελλείματος, όπως τις παρακολουθούσατε τότε σαν ειδικός επιστήμονας, που από το 3,7% πήγαν στο 6% και μετά ανέβηκαν, θεωρείτε ότι έγιναν από αντικειμενικούς παράγοντες…

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Θα σας πω.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:**…ή μήπως, αν συμμερίζεστε την άποψη, διαμορφώθηκαν έτσι, διογκώθηκαν έτσι για να υπαχθεί η χώρα μας στο μηχανισμό στήριξης;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Θα σας πω το εξής θέμα.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Τη γνώμη σας.

**ΔΗΜΗΤΡΙΟΣ ΒΙΤΣΑΣ (Πρόεδρος της Επιτροπής):** Αν μου επιτρέπετε, κύριε Κοντοπυράκη, για να τοποθετηθείτε, από το 2005 μέχρι το 2009 τα ελλείμματα, κατ’ άλλους, τα χρέη, κατ’ άλλους, των νοσοκομείων γιατί δεν έμπαιναν σε αυτά που στέλναμε εκεί;

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ωραία, καλύτερα να το συμπληρώσουμε έτσι. Θα σας το ρωτούσα και εγώ στη συνέχεια.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Θα σας μιλήσω ξεχωριστά για τα νοσοκομεία.

Αυτή τη στιγμή η ερώτησή σας είναι εάν…

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Η πρώτη ερώτηση είναι να μας πείτε τη δική σας τη γνώμη σαν επιστήμονα Κοντοπυράκη γιατί το έλλειμα είχε αυτές τις διακυμάνσεις. Να μας πείτε και αν συμμερίζεστε την άποψη ότι διογκώθηκε για να υπαχθεί η χώρα μας στο μηχανισμό στήριξης.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Πρώτον, αυτή τη στιγμή δεν μπορώ επ’ ουδενί, εφόσον δεν έχω στοιχεία, να τεκμηριώσω μία απάντησή μου.

Δεύτερον, αν κοιτάξετε τις ανακοινώσεις των Βρυξελών και της EUROSTAT από το καλοκαίρι του 2008 μέχρι το Φεβρουάριο του 2009, δηλαδή στην κρίση επάνω, είχαν ανακοινώσεις και προβλέψεις όσον αφορά το έλλειμα της Κοινότητας, την ανάπτυξη της Κοινότητας. Είχαν μηνιαία στοιχεία.

Αν κοιτάξετε τα στοιχεία δύο διαδοχικών μηνών -είναι πάρα πολύ εύκολο να τα βρείτε αυτά στο ίντερνετ- και δεν σημειώσετε ότι ήταν στοιχεία δύο διαδοχικών μηνών, θα νομίζατε ότι αφορούν δύο δεκαετίες. Τόσο πολύ άλλαζαν τα στοιχεία τότε. Αυτό δεν σημαίνει ότι για τις αλλαγές, τις οποίες έκανε τότε το Υπουργείο, δεν έχουν γνώση αν στηριζόταν όλα σε σωστά στοιχεία ή δεν ξέρω τι!

Αλλά σας είπα, αν κοιτάξετε τις ανακοινώσεις της EUROSTAT…

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Θα μπορούσε να ήταν και αντικειμενικό, λέτε, αυτές οι διακυμάνσεις…

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ήταν τότε τόση πολλή η κρίση. Συζητάμε αυτή τη στιγμή, για στοιχεία μέχρι… Δεν συζητάμε καθόλου για τα στοιχεία του 2009.

Θα σας πω δυο -αν θέλετε- ερωτήματα που έχω για τα στοιχεία του 2009. Αυτό θα σας το πω. Είναι προσωπικά μου ερωτήματα. Αυτό δεν σημαίνει ότι παίρνω θέση αν τυχόν ήταν λάθος ή αν υπήρξε διόγκωσή ή όχι. Για αυτό δεν παίρνω θέση. Αλλά μπορώ να σας πω δυο ερωτήματα που είχα.

Εν συνεχεία, μπορώ να απαντήσω και στην ερώτηση για τα νοσοκομεία, κύριε Πρόεδρε. Όπως θέλετε.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Όλα μαζί. Ούτως ή άλλως θα ήταν και δική μου ερώτηση αυτή στη συνέχεια.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Εντάξει. Λοιπόν, να σας απαντήσω προσωπικά αυτή τη στιγμή όσον αφορά τα ερωτήματα που είχα μετά από την υπηρεσία για τα στοιχεία του 2009.

Πρώτα από όλα, αν δεχθούμε -χωρίς να ξέρω πάλι- ότι η Τράπεζα Ελλάδος, η οποία είχε στοιχεία, είχε πει ότι το έλλειμα ήταν γύρω στο 10% -δεν ελέχθη αυτό το πράγμα σε εμένα. Αυτό το πράγμα το διάβασα, ότι ο κ. Προβόπουλος είπε ότι το έλλειμα ήταν στο 10%....

(Στο σημείο αυτό την Προεδρική Έδρα της Εξεταστικής Επιτροπής καταλαμβάνει η Αντιπρόεδρος αυτής κ. **ΧΑΡΟΥΛΑ ΚΑΦΑΝΤΑΡΗ**)

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Πότε το είπε, όμως, αυτό ο κ. Προβόπουλος;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Το Σεπτέμβριο.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Το Σεπτέμβριο του 2009;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Το Σεπτέμβριο του 2009, για το έλλειμα του 2009.

**ΠΑΝΑΓΙΩΤΑ ΚΟΖΟΜΠΟΛΗ - ΑΜΑΝΑΤΙΔΗ:** Ναι.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Αν δεχθούμε αυτό το πράγμα εν συνεχεία δημιουργείται ένα πρόβλημα πως το έλλειμα, το οποίο εκδόθηκε το Μάρτιο του 2010, ήταν 13,5%.

(KO)

 (1KM)

Όμως, αυτό το πράγμα είναι μια προσωπική ερώτηση.

Εκείνο το οποίο πραγματικά με ξένισε ήταν το εξής: Το Μάρτιο κάθε χρόνου δίνουμε το έλλειμμα της προηγούμενης χρονιάς. Εν συνεχεία, τον επόμενο Σεπτέμβριο δίνουμε αυτό που λέμε «τελικό». Ορισμένα στοιχεία, δηλαδή, τα οποία δεν υπήρχαν το Μάρτιο και τα οποία βρήκαμε μεταξύ Μαρτίου και Σεπτεμβρίου, τα προσθέτουμε στους πίνακες και βγάζουμε, αν θέλετε, το έλλειμμα. Το πρώτο έλλειμμα το χαρακτηρίζω της τάξης 90%-92%, το δεύτερο γύρω στο 95%.

Σε όλα τα κράτη-μέλη η διαφορά στο έλλειμμα μεταξύ Μαρτίου και Οκτωβρίου είναι το πολύ –το πολύ!- ένα με δύο δέκατα. Είναι ορισμένα στοιχεία που βρέθηκαν στο δρόμο και δεν τα είχαμε το Μάρτιο.

**ΓΕΩΡΓΙΟΣ ΓΑΛΕΟΣ:** Πόσο είπατε;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ένα με δύο δέκατα της μονάδος. Ήταν, δηλαδή, 0,1 ή 0,2. Δηλαδή, το 13,5% να πάει 13,4%, 13,6%. Το να πάει όμως 15,5%, ήταν πρωτάκουστο, εφόσον υπάρχει επικύρωση των στοιχείων. Αν δεν υπήρχε επικύρωση των στοιχείων και έλεγε η ανακοίνωση του Απριλίου της Eurostat «κοιτάξτε να δείτε, το έλλειμμα αυτή τη στιγμή είναι 13,5 ή 13,6…» -δεν ξέρω πόσο ήταν- «…αλλά υπάρχουν και ορισμένα άλλα πράγματα τα οποία πρέπει να ελέγξουμε...», τότε ήταν άλλο. Και τότε δεν θα υπήρχε δικαιολογία, αλλά έστω έτσι.

Όμως, εφόσον τον Απρίλιο επικυρώνονται τα στοιχεία του Μαρτίου, είναι, κατά τη γνώμη μου και τουλάχιστον όσον αφορά τα χρόνια που δούλεψα στη Στατιστική Υπηρεσία, αδιανόητο το να υπάρχουν δύο μονάδες διαφορά στο έλλειμμα του Οκτωβρίου του 2009. Τέλη Οκτωβρίου στέλνονται πίσω. Αυτό το πράγμα τουλάχιστον μου δημιούργησε…

Και πάλι σας λέω ότι επ’ ουδενί δεν ισχυρίζομαι τίποτα σχετικά μ’ αυτό το πράγμα. Απλούστατα ήταν ερωτήματα που γεννήθηκαν στο μυαλό μου λόγω της θητείας μου.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Και για τα νοσοκομεία…

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Και τώρα πάμε στα νοσοκομεία.

Όσον αφορά τα νοσοκομεία, γεννιέται το εξής ερώτημα για πρώτη φορά την Άνοιξη του 2009: Ενώ αυτή τη στιγμή οι απαιτήσεις –οι οποίες ήταν δημόσιες, τις ξέρει όλος ο κόσμος, δεν ήταν ότι ήταν μυστικές- των φαρμακευτικών εταιρειών είναι περίπου 5 δις, εκείνο το οποίο δίνουμε είναι 2 δις. Αυτή τη στιγμή η απάντηση που πήρα, τόσο από το Υπουργείο Οικονομίας όσο και από το Υπουργείο Υγείας, είναι ότι 2 δις είναι τα αναγνωρισμένα χρέη των νοσοκομείων και τα άλλα είναι υπό έρευνα.

Εγώ, λοιπόν, προσωπικά κάνω ερώτημα στη Eurostat και έλαβα αυτή την απάντηση. Το ερώτημα ήταν: «Θέλετε να συμπεριλάβω τα υπόλοιπα 3 δις, τις υπόλοιπες απαιτήσεις, στα χρόνια 2005, 2006, 2007 που υπάρχουν αυτές οι απαιτήσεις;» Η απάντηση της Eurostat ήταν «Μόνο εφόσον συμπληρωθεί ο έλεγχος, γίνουν αποδεκτά τα χρέη και γίνει και ρύθμιση πότε θα πληρωθούν, μόνο τότε μπορείτε να τα συμπεριλάβετε στα ελλείμματα». Διότι ξέρετε κάτι;

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Δυνητικά ή υποχρεωτικά, όταν θα γίνει η εκκαθάριση;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι. Είναι υποχρεωτικά, διότι αυτή τη στιγμή, εν πάση περιπτώσει, σου λέει, μη νομίζετε ότι μπορείτε έτσι να γλιτώσετε τα ελλείμματα, βάζοντάς τα στο 2005, στο 2006 και στο 2007 που έχουν περάσει και δεν μετρούν τα ελλείμματα τότε. Γι’ αυτό το τόνισε.

Αυτό που μου θυμίζετε τώρα ήταν ένα άλλο πράγμα που μου έκανε κατάπληξη. Ξαφνικά βλέπω, λοιπόν, τα νοσοκομεία να μπαίνουν στο 2008 και στο 2009, ενώ εμένα μου το είχαν απαγορέψει να το κάνω.

(SS)

(KO)

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Εσάς ποιος σας το είχε απαγορεύσει;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Η Eurostat. Και μάλιστα, αυτό το πράγμα μου φαίνεται πως αναφέρεται και στην έκθεση του Ιανουαρίου του 2010.

Θα σας πω, εάν θέλετε, μία προσωπική μου εκμυστήρευση. Ήρθα από την Αμερική σαν Καθηγητής Πανεπιστημίου με καριέρα για να βοηθήσω τη χώρα μου. Και συγχρόνως, αν θέλετε ενδόμυχα, παρ’ όλο που αργότερα το παραδέχθηκα, ήθελα να χτίσω ένα όνομα στην Ελλάδα, εφόσον όλη μου η καριέρα ήταν στην Αμερική.

Πιστέψτε με, το τελευταίο πράγμα που θα μπορούσα να διανοηθώ ήταν να κάνω το παραμικρό πράγμα, το οποίο όχι δεν θα ήταν νόμιμο, αλλά απλώς θα ήταν ερωτηματικό.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Δεν σας εγκαλούμε πάντως γι’ αυτό, κύριε Κοντοπυράκη. Διερευνούμε την υπόθεση.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Το ξέρω. Όπως σας είπα, ήθελα όσο γίνεται να είναι πεντακάθαρη η εικόνα της Υπηρεσίας.

Και εχθές μάλιστα άκουσα τυχαίως, όχι όλη αλλά ένα πολύ μικρό μέρος της συζήτησης στην Επιτροπή όπου αναφερόταν στη Στατιστική Υπηρεσία ο κ. Ρουμελιώτης στην κυρία Πρόεδρο. Ανέφερε εκεί δύο πράγματα. Το ένα ήταν πέρα για πέρα ακριβές, δηλαδή ότι το ΔΝΤ είχε επανειλημμένως εκφράσει -όχι αμφιβολίες, αλλά είχε πει- ότι αυτή τη στιγμή χρειάζεται δουλειά η Στατιστική Υπηρεσία. Αυτό το πράγμα και εγώ το είπα. Τους το έλεγα όταν έρχονταν εδώ πέρα. Αλλά συγχρόνως ανέφερε σε κάποιο σημείο για αλλοίωση. Αυτό το πράγμα δεν έγινε ποτέ, ούτε θα μπορούσε ποτέ να γίνει.

Άλλωστε, να σας πω κάτι; Εγώ προσωπικά τα εννιάμισι χρόνια που ήμουν Γενικός Γραμματέας ουδέποτε έστειλα στοιχεία στη Eurostat. Δεν είχα κομπιούτερ στο γραφείο μου. Η Υπηρεσία τα έστελνε. Λόγου χάρη, όταν ήρθε ο κ. Στρόμπλος εδώ πέρα, αυτός ήταν αρμόδιος Διευθυντής στον αναλυτικό λογαριασμό που έστελνε τα στοιχεία.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ούτως ή άλλως καταθέσατε ότι τα στοιχεία ήταν ήδη έτοιμα από τις πηγές που προαναφέρατε. Δεν κάνατε εσείς επεξεργασία των στοιχείων, ούτε πρωτογενή.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι, καμία επεξεργασία. Αλλά σας είπα, δεν έστελνα ποτέ εγώ. Ποτέ!

Και μάλιστα είπα και ένα άλλο πράγμα. Επειδή ήξερα τις αδυναμίες της Υπηρεσίας, είχα ζητήσει επανειλημμένως την βοήθεια της Eurostat για να μας κατευθύνουν πώς να κάνουμε καλύτερα τη δουλειά μας.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ευχαριστώ, κύριε Κοντοπυράκη, για τις απαντήσεις που μου δώσατε.

Θέλω να επαναλάβω ότι είστε εδώ όχι για να απολογηθείτε για κάτι, ούτε γιατί εμείς σας εγκαλούμε. Απλώς, επειδή εκ των πραγμάτων και του αποτελέσματος φάνηκε λάθος ο δρόμος που επιλέχθηκε, πρέπει να φωτίσουμε αυτή την κατάσταση.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Κυρία Κοζομπόλη, θα σας πω τι προσπαθούσα να πετύχω με αυτό που είπα, όχι για μένα αυτή τη στιγμή. Εάν τυχόν εσείς έχετε μία θέση και εάν τυχόν ενδιαφέρεστε να προσελκύσετε άτομα σαν εμένα, που δεν έχουν καμία σχέση με την πολιτική, για να βοηθήσουν τη χώρα τους, ανθρώπους που θέλουν, τότε επιτρέψτε μου να πω μία λέξη. Έχετε υποχρέωση, εάν χρειαστούν την βοήθειά σας να τους προστατεύσετε. Δεν το λέω για εμένα, εγώ τέλειωσα. Τέλειωσα! Το λέω για άλλους ανθρώπους, εάν ενδιαφέρεστε εσείς να τους φέρετε.

Διότι εγώ, εάν θέλετε, αισθάνθηκα ότι η πολιτική και κατ’ επέκταση οι πολιτικοί με κατέστρεψαν ηθικά, επιστημονικά και οικονομικά. Και σας είπα ότι δεν θέλω τίποτα για τον εαυτό μου. Πιστέψτε με! Αλλά εάν είστε σε θέση και μπορείτε να βοηθήσετε ανθρώπους εγγυημένα στο μέλλον, προστατεύστε τους, εάν τους θέλετε εδώ πέρα. Αυτό ήθελα να πω προηγουμένως, ούτε να απολογηθώ, ούτε νόμιζα ότι μου κάνατε ανάκριση επ’ ουδενί.

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Ευχαριστώ.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Ευχαριστούμε και τους δύο. Και εσάς, κύριε Κοντοπυράκη.

Ακολουθεί ο κ. Σταϊκούρας για δεκαπέντε λεπτά σε πρώτη φάση.

**ΧΡΗΣΤΟΣ ΣΤΑΪΚΟΥΡΑΣ:** Θα χρειαστώ και τη δεύτερη μάλλον.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρέυουσα της Επιτροπής):** Δίνουμε μία παράταση πάντα.

(AB)

(1SS)

**ΧΡΗΣΤΟΣ ΣΤΑΪΚΟΥΡΑΣ:** Σας ευχαριστώ πολύ.

Καλημέρα σας, κύριε Κοντοπυράκη.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Καλημέρα.

**ΧΡΗΣΤΟΣ ΣΤΑΪΚΟΥΡΑΣ:** Θα σας κάνω κάποια ερωτήματα με χρονολογική σειρά και σε ορισμένα σημεία θα θίξω συγκεκριμένες αναφορές από εκθέσεις -γιατί προφανώς δεν τις έχετε μαζί σας- και θα ήθελα το σχολιασμό επί αυτών.

Ξεκινάω: Θυμάστε μήπως αν τα αρμόδια όργανα της Ευρωπαϊκής Επιτροπής είχαν εκφράσει ποτέ προβληματισμούς, αμφιβολίες, ενστάσεις για την ποιότητα των δημοσιονομικών στοιχείων λίγο μετά την ένταξη της χώρας στην Οικονομική και Νομισματική Ένωση;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Επί των ημερών μου, δηλαδή εννοώ από το 2004 έως το 2009, υπήρξαν δέκα ή έντεκα ανακοινώσεις της EUROSTAT. Αυτό γίνεται δύο φορές το χρόνο, τον Απρίλιο και τον Οκτώβριο. Ήταν δέκα ή έντεκα που αφορούσαν τα στοιχεία, τα οποία στέλναμε από τη Στατιστική Υπηρεσία στη EUROSTAT. Όλοι έχουμε ακούσει κάποτε τη λέξη «αστερίσκους». Σε δύο ή τρία από αυτές τις ανακοινώσεις υπήρχαν αστερίσκοι της τάξεως θέλουμε κάποια περισσότερη διευκρίνιση για το ΚΠΣ ειδικά, γιατί εκεί πέρα υπήρχε ένα πρόβλημα για το πότε εγγραφόταν, γιατί ένα έργο του ΚΠΣ κρατάει οπωσδήποτε περισσότερο από τη διάρκεια του έτους.

Το ερώτημα ήταν: Αν το έργο ήταν –ας πούμε- εκατό δραχμές, πότε βάζουμε τις εκατό δραχμές; Τις βάζουμε όλες μαζί στην αρχή του έργου; Όλες μαζί στο τέλος του έργου; Μισά-μισά; Πώς το κρίνουμε αυτό; Από εκεί και πέρα υπήρχαν πολλές φορές ερωτήματα για τον καταχωρισμότων χρημάτων του ΚΠΣ.

Σε τρεις φορές από τις δέκα ανακοινώσεις υπήρξαν ερωτήματα, τα οποία διευκρινίστηκαν και ήρθησαν τα ερωτήματα αυτά, οι αστερίσκοι στο επόμενο δελτίο της EUROSTAT που ακολουθούσε το Σεπτέμβριο-Οκτώβριο ή τον Απρίλιο-Οκτώβριο ή τον Οκτώβριο-Απρίλιο. Σε όλα τα άλλα δελτία, τα οποία μπορείτε να βρείτε αυτή τη στιγμή εύκολα στο internet, τα στοιχεία γίνονταν αποδεκτά, μετά φυσικά από πολύ μεγάλο έλεγχο.

Είχαμε –αν θέλετε- δύο ελέγχους. Ένας έλεγχος ήταν επειδή εγώ προσωπικά είχα ζητήσει επανειλημμένως να έρχονται σε τακτά διαστήματα υπάλληλοι υψηλόβαθμοι της EUROSTAT να μας καθοδηγούν για το πώς μπορούμε να κάνουμε τη δουλειά μας καλύτερα. Οπότε πολλές φορές έρχονταν δέκα-δεκαπέντε μέρες πριν στείλουμε τα στοιχεία κάνοντας πολλά πράγματα. Εν συνεχεία, έχουμε τον δεύτερο έλεγχο. Μετά την αποστολή των στοιχείων ακολουθούσε ένα δεκαπενθήμερο ανταλλαγής e-mails ζητώντας διευκρινίσεις.

Άρα, πριν η EUROSTAT ανακοινώσει και αποδεχθεί τα στοιχεία, είχαν ελεγχθεί όσο γίνεται. Τώρα να σας πω τη φράση «εκατό τοις εκατό» δεν γίνεται. Δεν μπορεί να ελεγχθεί 100%. Άρα, όσο γίνεται ήταν ελεγμένα.

**ΧΡΗΣΤΟΣ ΣΤΑΪΚΟΥΡΑΣ:** Θα μου επιτρέψετε να επανέλθω στο αρχικό μου ερώτημα. Ήταν λίγο διαφορετικό. Επειδή έχω διαβάσει τις μελέτες που επικαλείστε του 2009 και έχουν μία ιστορική αναδρομή, εγώ ξεκίνησα από το 2000.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Μιλάμε για το 2009 πάντα.

**ΧΡΗΣΤΟΣ ΣΤΑΪΚΟΥΡΑΣ:** Και θέτω το εξής ερώτημα και το επαναλαμβάνω: Γνωρίζετε αν τότε υπήρχαν προβληματισμοί από την Ευρωπαϊκή Επιτροπή για την ποιότητα των δημοσιονομικών στοιχείων; Για παράδειγμα, στη μελέτη που λέτε –εγώ ήθελα να δω και τη δική σας γνώμη- υπάρχει αναθεώρηση το 2002 των στοιχείων του 2000 και του 2001 για το έλλειμμα, το 2002 μεταξύ Σεπτεμβρίου και Νοεμβρίου 1% και 1,5% του ΑΕΠ. Δεν είναι μεγάλο μέγεθος αυτό;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Φυσικά. Σας είπα ότι το μόνο πράγμα που θα μπορούσε να το δικαιολογήσει είναι αν τυχόν έχουν εκφραστεί αμφιβολίες τον Απρίλιο που εν συνεχεία -αν έχουν εκφραστεί αμφιβολίες- όντως θα μπορούσε να πει κανείς ότι περαιτέρω έλεγχος των στοιχείων έδωσε ένα έλλειμμα με διαφορά 1%.

Οπωσδήποτε, άλλο το 2002 και άλλο το 2009, 2010, 2011 διότι –αν θέλετε- η τεχνική υποδομή είναι τελείως διαφορετική.

**ΧΡΗΣΤΟΣ ΣΤΑΪΚΟΥΡΑΣ:** Αν μου επιτρέπετε, άρα, το 2002 έχουμε -απ’ ό,τι φαίνεται και είπατε και εσείς ότι είναι σημαντική η διαφορά- τις πρώτες ενστάσεις.

(PH)

(AB)

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι, δεν το ξέρω. Δεν το ξέρω αυτό το πράγμα. Δεν ήμουν τότε στην Υπηρεσία εγώ.

**ΧΡΗΣΤΟΣ ΣΤΑΪΚΟΥΡΑΣ:** Εντάξει, υπάρχουν σχετικά δελτία τύπου. Εγώ θα ήθελα να ξέρω την τάξη μεγέθους στη διαφοροποίηση. Έγιναν κάποιες πρώτες συστάσεις από ό,τι φαίνεται από τα Δελτία Τύπου των εκθέσεων που επικαλεστήκατε κι εσείς. Προφανώς δεν είστε σε θέση να το γνωρίζετε.

Επιμένω σε εκείνη την περίοδο. Συχνά -και σε αυτήν εδώ την Επιτροπή- γίνονται αναφορές για την περίφημη «δημιουργική λογιστική» της περιόδου 2000-2001. Πέρα και πάνω από την ποιότητα των δημοσιονομικών στοιχείων που έχει καταγραφεί, γίνεται και συζήτηση για τη «δημιουργική λογιστική», δηλαδή για τιτλοποιήσεις απαιτήσεων, για συναλλαγές μέσω πράξεων μετατροπής συναλλαγματικού χρέους και ανταλλαγής επιτοκίων και ούτω καθεξής.

Γνωρίζετε σε ποιες χρονιές καταγράφηκαν αυτά τα ελλείμματα και τα χρέη και πότε επιβαρύνθηκε η χώρα;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι, για να είμαι ειλικρινής, δεν ξέρω. Έχω ακούσει κι εγώ τη φράση «δημιουργική λογιστική», αλλά δεν μπορώ να ισχυριστώ τίποτα, διότι πρώτα πρώτα δεν είμαι οικονομολόγος. Πραγματικά, είναι φύσει αδύνατον να γίνει κανείς πανεπιστήμων μόνο και μόνο επειδή είναι Γενικός Γραμματέας μιας Υπηρεσίας.

Εκείνο που μπορώ να σας πω είναι ότι όταν ανέλαβα το 2004, βρήκα ήδη τη Eurostat να θέλει να κάνει ελέγχους στα προηγούμενα χρόνια, χωρίς να ερωτηθώ: «Να έρθω ή να μην έρθω». Τους βρήκα ήδη εκεί πέρα.

**ΧΡΗΣΤΟΣ ΣΤΑΪΚΟΥΡΑΣ:** Θα φτάσουμε σε αυτό.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ναι, αυτό είναι το μόνο πράγμα που μπορώ να ισχυριστώ, αλλά αυτή τη στιγμή για τη δημιουργική λογιστική επ’ ουδενί δεν μπορώ να σας εκφέρω γνώμη, διότι σας είπα δεν το ξέρω καθόλου.

**ΧΡΗΣΤΟΣ ΣΤΑΪΚΟΥΡΑΣ:** Ωραία, τότε θα ήθελα, αν μπορείτε, να μου σχολιάσετε την εξής φράση. Είναι από το πόρισμα, από την έκθεση, της Επιτροπής που συνέστησε ο Υπουργός Οικονομικών το 2009, ο κ. Παπακωνσταντίνου για την ποιότητα των δημοσιονομικών στοιχείων.

Λέει η έκθεση: «Η χρήση ανταλλαγής επιτοκίου, δηλαδή τα swaps, βοηθάει στη διαχείριση των τρεχουσών ελλειμμάτων, επηρεάζει όμως τις δανειακές ανάγκες, επομένως και το ύψους του μελλοντικού χρέους».

Συμφωνείτε με αυτό το συμπέρασμα της Επιτροπής;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Δεν έχω γνώμη. Τα swaps είχαν γίνει την περίοδο που δεν ήμουν εκεί πέρα. Αν θέλετε, δεν ήξερα και δεν γνωρίζω καθόλου την όλη υπόθεση. Ήξερα ότι είχαν γίνει συζητήσεις. Δεν ήταν κάτι καινούριο, δηλαδή τη λέξη «swaps» την ήξερε η Eurostat από το 2002 και μάλιστα είχα ακούσει ότι πάρα πολλά κράτη-μέλη είχαν χρησιμοποιήσει swaps, χωρίς να ξέρω όμως -σας είπα- απολύτως τίποτα, ούτε τι ήταν.

**ΧΡΗΣΤΟΣ ΣΤΑΪΚΟΥΡΑΣ:** Σεβαστό. Πάμε στο 2004. Γι’ αυτό σας είπα ότι θα σας πάω λίγο χρονικά. Σύμφωνα με τις εκθέσεις που επικαλεστήκατε του 2009 και του 2010 της Eurostat, της Ευρωπαϊκής Επιτροπής, της Επιτροπής που συνέστησε τότε το Υπουργείο Οικονομικών, όλες οι εκθέσεις αναγράφουν ότι το 2004 τουλάχιστον σε έντεκα περιπτώσεις -το επικαλεστήκατε προηγουμένως- η Ευρωπαϊκή Επιτροπή ή τα αρμόδια όργανα είχαν εκφράσει προβληματισμούς για την ποιότητα των δημοσιονομικών στοιχείων για την περίοδο αρχικά 2000-2003 και μεταγενέστερα για την περίοδο 1997-2003.

Το επιβεβαιώνετε;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ναι, όπως είπα, είχα βρει ήδη από τα τέλη Μαρτίου, που ανέλαβα την Υπηρεσία, εκεί τη Eurostat. Δεν νομίζω ότι είχαν κάνει την πρώτη επίσκεψη ακόμα. Νομίζω η πρώτη επίσκεψη έγινε δυο τρεις μέρες αφότου πήγα, αλλά ήδη είχαν αποφασίσει να κάνουν έλεγχο για τα προηγούμενα έτη.

**ΧΡΗΣΤΟΣ ΣΤΑΪΚΟΥΡΑΣ:** Άρα, για την περίοδο 1997-2003.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Κοιτάξτε, λέω «τα προηγούμενα έτη». Τώρα, αν τυχόν ήταν 1997-2003 ή αν ήταν 1998-2003 δεν ξέρω ακριβώς. Οπωσδήποτε εσείς που το λέτε, το έχετε διαβάσει. Εγώ αυτή τη στιγμή δεν μπορώ να πω ότι ήταν τα συγκεκριμένα έτη. Ήταν για τα προηγούμενα έτη, σας είπα. Σίγουρα για τα προηγούμενα έτη.

**ΧΡΗΣΤΟΣ ΣΤΑΪΚΟΥΡΑΣ:** Ωραία.

Μήπως θυμάστε -απόλυτους αριθμούς μπορεί να μην θυμάστε ή ποσοστά- την τάση των δημοσιονομικών στοιχείων, την πορεία δηλαδή των δημοσιονομικών ελλειμμάτων από το 1999 -και το 1999 μέσα- μέχρι το 2004, πώς έχει διαμορφωθεί μέχρι σήμερα;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Δεν θυμάμαι τα νούμερα αυτά. Κοιτάξτε να δείτε, αν τυχόν τα βρήκατε στο ιντερνέτ, είναι σίγουρα έγκυρα, γιατί υπάρχουν, δεν είναι μυστικά. Είναι δημοσιευμένα και οι αναθεωρήσεις είναι δημοσιευμένες.

**ΧΡΗΣΤΟΣ ΣΤΑΪΚΟΥΡΑΣ:** Σύμφωνα με τα σημερινά στοιχεία, το έλλειμμα του 1999 ήταν 3,1%. Αυτά ήταν τα στοιχεία που χρησιμοποιήθηκαν για να μπούμε στην Οικονομική και Νομισματική Ένωση.

 (AS)

 PH

Μετά το έλλειμμα πήγε 3,8%, 4,5%, 4,9%, 5,8%, 7,5% το 2004. Αν δεν με απατάει η μνήμη μου το 2004 μπήκαμε στη διαδικασία του υπερβολικού ελλείμματος εξαιτίας αυτής της τάσης των δημοσιονομικών μεγεθών από την οποία βγήκαμε τον Ιούνιο του 2007.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Αν θυμάμαι καλά…

**ΑΝΔΡΕΑΣ ΛΟΒΕΡΔΟΣ:** Μετά την αναθεώρηση…

**ΧΡΗΣΤΟΣ ΣΤΑΪΚΟΥΡΑΣ:** Το 2004-2007.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Αν θυμάμαι καλά, στο υπερβολικό έλλειμμα μπαίνει κανείς εάν είναι δύο συνεχόμενα εξάμηνα πάνω από 3%.

**ΑΝΔΡΕΑΣ ΛΟΒΕΡΔΟΣ:** Μετά την αναθεώρηση…

**ΧΡΗΣΤΟΣ ΣΤΑΪΚΟΥΡΑΣ:** Εγώ ό,τι στοιχεία επικαλούμαι είναι τα σημερινά επίσημα στοιχεία του ελλείματος και του χρέους για όλη αυτή τη χρονοσειρά.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Είπε κάτι για αναθεώρηση ο κ. Λοβέρδος που αν θέλετε μπορώ να…

**ΧΡΗΣΤΟΣ ΣΤΑΪΚΟΥΡΑΣ:** Σήμερα πάντως που μιλάμε…

 Μπορεί να γίνει κι άλλη αναθεώρηση. Απ’ όσο γνωρίζω, η ΕΛΣΤΑΤ αναζητά καινούριες χρονοσειρές με βάση το 2010 και την περίοδο 1995-2013. Άρα, μπορεί να υπάρξει κι άλλη αναθεώρηση. Με τα σημερινά στοιχεία που μιλάμε όμως, τα ποσοστά είναι αυτά που σας ανέφερα εγώ.

Συνεπώς, πάμε στο 2007-2008. Ποια ήταν η θέση της Ευρωπαϊκής Επιτροπής για το έλλειμμα του 2008; Μήπως γνωρίζετε;

Είπατε –και συγκράτησα- ότι συνήθως στην πρώτη κοινοποίηση τον Απρίλιο η κάθε χώρα επιτυγχάνει περίπου σε ακρίβεια 92% του ελλείμματος που θα επιτευχθεί τελικά απολογιστικά στο τέλος της χρονιάς. Αυτό γίνεται 98% τον Οκτώβριο, Νοέμβριο.

 Τότε, υπήρχε πράγματι μία μεγάλη προσαρμογή -για το 2008 αναφέρομαι- που σήμερα αν το δει κανείς, το 2008 προσεγγίζει το 10%. Άρα, έχει γίνει και 2% μεταγενέστερα την τελευταία πενταετία, κάτι που εκτιμώ ότι αποδεικνύει –αλλά θέλω και τη δική σας άποψη- το πόσο συχνά μεταβάλλονται τα δημοσιονομικά στοιχεία ανάλογα με την καταγραφή που επιλέγεται σε ευρωπαϊκό ή εθνικό επίπεδο.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Το 2008, όπως σας είπα προηγουμένως, βρέθηκαν απ’ ό,τι μου είπαν –πραγματικά δεν το έχω μπροστά μου, αλλά μου το είπαν- χρέη νοσοκομείων αρκετά μέσα χωρίς να ξέρω για ποιο λόγο βρέθηκαν εκεί και τα οποία φυσικά ανέβασαν το έλλειμμα πάνω από μία μονάδα.

**ΧΡΗΣΤΟΣ ΣΤΑΪΚΟΥΡΑΣ:** Συγγνώμη που σας διακόπτω. Θα ήθελα τότε, επειδή μιλήσατε για τα νοσοκομεία, για το 2008 να μου σχολιάσετε τέσσερις αναφορές.

Πρώτη αναφορά: Είπατε ότι η αναζήτηση για τα χρέη των νοσοκομείων για πρώτη φορά έγινε το 2009. Σύμφωνα με την Έκθεση της Ευρωπαϊκής Επιτροπής του Ιανουαρίου του 2010 «το θέμα των ανεξόφλητων υποχρεώσεων των νοσοκομείων άρχισε να συζητείται το 2005, όταν έγινε εμφανές ότι στην ουσία δεν είχαν ποτέ καταγραφεί σημαντικά ποσά που αφορούσαν παλαιότερες δαπάνες των νοσοκομείων 1,3 δισεκατομμύρια ευρώ για τα έτη 2002-2004».

Άρα, φαίνεται ότι η πρώτη καταγραφή προβλημάτων στο θέμα της αποτύπωσης των ανεξόφλητων υποχρεώσεων των νοσοκομείων ξεκίνησε αρκετά πρωθύστερα και έχει να κάνει με πολύ προγενέστερη περίοδο.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Αυτό πραγματικά δεν το ξέρω. Όπως σας είπα, όταν εγώ έκανα την ερώτηση «πότε μπορούν απαιτήσεις να καταχωρηθούν;», μου είπαν «ποτέ, εφόσον δεν γίνει αναγνώριση από το Υπουργείο και ρύθμιση για πληρωμή».

**ΧΡΗΣΤΟΣ ΣΤΑΪΚΟΥΡΑΣ:** Άρα, εικάζω ότι αυτές οι αναφορές που θα σας κάνω τώρα σας βρίσκουν σύμφωνο.

Έκθεση της Επιτροπής που συνέστησε ο Υπουργός Οικονομικών ο κ. Παπακωνσταντίνου του Ιανουαρίου του 2010, σελίδα 31: «Διευκρινίζεται ότι η Ευρωπαϊκή Στατιστική Υπηρεσία έχει διατυπώσει ενστάσεις για το γεγονός ότι το σύνολο των παλαιών οφειλών των δημόσιων νοσοκομείων για την περίοδο 2005-2008 έχει καταγραφεί και επιβαρύνει μόνο δύο έτη: το 2008 και το 2009. Έτσι, επιβαρύνονται πολύ τα ελλείμματα του 2008 και του 2009». Πρώτη αναφορά. Νομίζω ότι είναι αυτό που είπατε προηγουμένως εσείς.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Την οποία μου είχαν απαγορεύσει.

**ΧΡΗΣΤΟΣ ΣΤΑΪΚΟΥΡΑΣ:** Δεύτερη αναφορά: «Παράρτημα 1 της Έκθεσης της Ευρωπαϊκής Επιτροπής του Ιανουαρίου του 2010 με τίτλο «Ζητήματα μεθοδολογίας αυτής της Έκθεσης».

ΕΡ

(AS)

Λέει το εξής: «Αποκαλύφθηκε ότι το ποσό των 2.500.000.000 ευρώ που προστέθηκε στο έλλειμμα της κυβέρνησης το 2008 καταχωρήθηκε ύστερα από άμεση παρότρυνση του Υπουργείου Οικονομικών. Η ΕΣΥΕ αποκάλυψε κατά τη διάρκεια της συνάντησης 16 με 18 Νοεμβρίου του 2009 ότι είχε επισημάνει στο Υπουργείο Οικονομικών την αναξιοπιστία του ποσού των 2.500.000.000 ευρώ».

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Αυτό τι αφορούσε; Δεν κατάλαβα τι αφορούσε.

**ΧΡΗΣΤΟΣ ΣΤΑΪΚΟΥΡΑΣ:** Για το ίδιο, για τα νοσοκομεία. Έχω μείνει στα νοσοκομεία, στα 2,5 δισεκατομμύρια.

Αναφέρει η έκθεση, δηλαδή, της Ευρωπαϊκής Επιτροπή στο Παράρτημα Ι, ότι αποκαλύφθηκε ότι το ποσό των 2,5 δις για το έλλειμμα του 2008 πάντα, πάω χρονολογικά, καταχωρήθηκε ύστερα από άμεση παρότρυνση του Υπουργείου Οικονομικών. Αυτό αναφέρει η έκθεση της Ευρωπαϊκής Επιτροπής.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι, δεν έγινε. Το 2008 το σύνολο -ενδεχομένως να είναι το ίδιο πράγμα- των νοσοκομείων ήταν γύρω στα 2 δις. Αν αυτό εννοείτε σωστά. Αυτά ήταν αυτά τα οποία είχαν αναγνωριστεί ήδη από το Υπουργείο και είχαν καταχωριστεί βάσει και των ερωτηματολογίων.

Οι υπόλοιπες απαιτήσεις…

**ΧΡΗΣΤΟΣ ΣΤΑΪΚΟΥΡΑΣ:** Για τις υπόλοιπες απαιτήσεις αναφέρει.

Μάλιστα και ολοκληρώνω σε αυτή την ενότητα καταλήγει ότι η απόφαση της Κυβέρνησης για την καταγραφή του ποσού των 2,5 δις των υποχρεώσεων των νοσοκομείων του 2008 είναι εσφαλμένη τόσο ως προς την καταγραφή του συνολικού ποσού, όσο και ως προς το έτος στο οποίο καταγράφηκε.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Σας είπα, πέρα από τις αναγνωρισμένες υποχρεώσεις που ήταν αν θυμάμαι καλά γύρω στο 1,9 με 2 δις, σε ερώτημά μου αν οι απαιτήσεις μπορούν να γραφτούν στα έτη τα οποία πήραν τα νοσοκομεία πήραν τις προμήθειες, μου είπαν ρητά «Όχι, αλλά πρέπει να περιμένετε να αναγνωριστούν από το Υπουργείο, να ρυθμιστούν πότε θα πληρωθούν για να καταχωρηθούν».

**ΧΡΗΣΤΟΣ ΣΤΑΪΚΟΥΡΑΣ:** Πάω συνεπώς προς το 2009. Κατά τη διάρκεια των καθηκόντων σας ως Γενικός Γραμματέας της τότε ΕΣΥΕ είχατε δεχτεί υποδείξεις μέλους των τότε Κυβερνήσεων σε σχέση με την καταγραφή των δημοσιονομικών στοιχείων;

Και εξηγούμαι, σύμφωνα με τις δύο εκθέσεις πάλι της Ευρωπαϊκής Επιτροπής για τα στατιστικά στοιχεία το Δεκέμβριο του 2009 και της έκθεσης για τα στατιστικά στοιχεία της Ευρωπαϊκής Επιτροπής τον Ιανουάριο του 2010 υπάρχουν δύο αναφορές στο πρόσωπό σας. Η μία λέει ότι ισχυριστήκατε ότι υπήρξαν απανωτές πολιτικές παρεμβάσεις στην παροχή των αναθεωρημένων στοιχείων κατά την περίοδο 16 με 21 Οκτωβρίου 2009 και η άλλη αναφορά λέει ότι στην αλληλογραφία του ο επικεφαλής, το Γενικός Γραμματέας δηλαδή της ΕΣΥΕ, υποστήριζε αρχικά ότι είχε λάβει από το ΓΛΚ νέα στοιχεία για την κοινοποίηση ΔΥΕ βάσει των οποίων το έλλειμμα για το 2008 ήταν στο 6,7% του ΑΕΠ, όμως στις 21 Οκτωβρίου έλαβε εντολή να στείλει νέα κοινοποίηση που θα αντικαθιστούσε την κοινοποίηση που είχε στείλει στις 2 Οκτωβρίου, παρά τις διαφωνίες της ΕΣΥΕ για τα αριθμητικά μεγέθη των στοιχείων.

Άρα, είχατε δεχθεί υποδείξεις εκ μέρους μέλους ή μελών των τότε κυβερνήσεων;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι. Είχα συνάντηση με τον τότε Υπουργό κ. Παπακωνσταντίνου την ημέρα που ανέλαβε στις 7 η ώρα το βράδυ στο γραφείο του. Η συνάντηση ήταν δίωρη. Το πόσο συγκράτησε αυτά που είπα ή πόσο ενδιαφερόταν δεν το ξέρω. Εν συνεχεία μου ζήτησε να του στείλω τα στοιχεία τα οποία είχαμε στείλει λίγες μέρες νωρίτερα. Οι εκλογές ήταν 4 Οκτωβρίου μου φαίνεται, δύο-τρεις μέρες αργότερα. Τα στοιχεία τα είχαμε στείλει τέλος Σεπτεμβρίου, αρχές Οκτωβρίου και μου ζήτησε αντίγραφο.

Προσωπικά τα στοιχεία αυτά τα πήγα ο ίδιος μάλιστα στις 10 το βράδυ στο Υπουργείο, το ίδιο βράδυ που ορκίστηκε. Πριν τα πάω, στο τηλέφωνο, του είχα πει ότι η Eurostat δεν θέλει να σχολιάζουμε τα στοιχεία τα οποία αποστέλλουμε μέχρι η Eurostat να βγάλει το ανακοινωθέν.

**(ΑΜ)**

(EP)

Λοιπόν, αν θέλετε, μην προβείτε σε τέτοιες δηλώσεις μέχρι να βγάλει η EUROSTAT τα στοιχεία, που ήταν -μου φαίνεται- 21 Οκτωβρίου. Απάντηση, πριν πάνε τα στοιχεία απάνω -καθόλου- ότι «Εγώ θα αλλάξω τα στοιχεία. Αύριο, εγώ θα αλλάξω τα στοιχεία.». Η απάντηση η δικιά μου ήταν «Υπουργός είστε. Κάντε ό,τι θέλετε». Δηλαδή, αυτήν τη στιγμή εννοούσε «θα αλλάξω την πρόβλεψη», «θα αλλάξω όλα τα στοιχεία»; Δεν ξέρω πραγματικά. Δεν είμαι σε θέση να γνωρίζω τι εννοούσε, όταν είπα ότι η EUROSTAT δεν θέλει να κάνουμε παρεμβάσεις πριν τη δικιά της ανακοίνωση.

Εν συνεχεία, τις επόμενες μέρες, είχε διαδοχικές συναντήσεις υπηρεσιακών παραγόντων στο Υπουργείο, στις οποίες δεν έλαβα μέρος εγώ, για τα στοιχεία.

Την εβδομάδα που ακολουθεί τώρα, κάποια στιγμή, ένα απόγευμα γύρω στις 3-4 η ώρα, έρχονται στην υπηρεσία ορισμένα στοιχεία για να αποσταλούν στην EUROSTAT γιατί, όπως είπα, η Στατιστική Υπηρεσία, η ΕΣΥΕ, ήταν ο φορέας που έστελνε τα στοιχεία στη EUROSTAT. Συγχρόνως, η πρόβλεψη για το έλλειμα –πρόβλεψη πάντα- του 2009, αν θυμάμαι, ήταν της τάξης του 13%-14%. Περίπου πέντε με δέκα λεπτά πριν σταλούν τα στοιχεία αυτά, η αρμόδια Διεύθυνση Ειδικών Λογαριασμών λαμβάνει ένα τηλεφώνημα: «Μη στείλετε αυτά τα στοιχεία, διότι θέλουμε να τα μελετήσουμε παραπάνω». Και έτσι δεν εστάλησαν αυτά τα στοιχεία.

Το γιατί έγινε αυτό το τηλεφώνημα, αφορούσε τα στοιχεία του 2008, αφορούσε το έλλειμα, αφορούσε την πρόβλεψη του ελλείματος, δεν μπορώ να σας πω. Ένα που μπορώ να σας πω είναι το εξής πράγμα, ότι το σαββατοκύριακο μετά την ορκωμοσία, είχε πάει ο κ. Παπακωνσταντίνου στις Βρυξέλλες και στο Λουξεμβούργο να μιλήσει με τους αρμόδιους υπηρεσιακούς παράγοντες εκεί πέρα.

Υπήρξε, αν θέλετε, ένα ατύχημα. Δύο μέρες μετά τις εκλογές του Οκτωβρίου του 2009 με παίρνει τηλέφωνο η EUROSTAT και μου λένε: «Θέλουμε να παραμείνετε στη θέση σας». Λέω: «Αυτήν τη στιγμή στην Ελλάδα δεν γίνονται αυτά τα πράγματα. Είθισται, όταν αλλάζει η Κυβέρνηση, να βάζει τους δικούς της γενικούς γραμματείς». «Όχι, δεν έχει σχέση, η θέση που είστε εσείς δεν είναι πολιτική. Τα καθήκοντά σας, ο τρόπος που τα ασκήσατε δεν είναι κατά πολιτικό τρόπο. Άρα, θέλουμε να παραμείνετε κι εμείς θα αναλάβουμε να εξασφαλίσουμε την παραμονή σας. Απλώς, θέλουμε τη σύμφωνη γνώμη σας». Όπως καταλαβαίνετε, ήταν αδύνατον να πω «όχι». Αφενός ήταν απογοητευτικό, αφετέρου ήξερα ότι δεν πρόκειται να γίνει. Τέλος πάντως, δεν είπα «όχι».

**ΔΗΜΗΤΡΙΟΣ ΚΑΜΜΕΝΟΣ:** Συγγνώμη, ο κ. Ραντερμάχερ σάς έκανε αυτήν την πρόταση, οι άνθρωποι της EUROSTAT;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ο κ. Ραντερμάχερ και ο κ. Άσκολι.

**ΔΗΜΗΤΡΙΟΣ ΚΑΜΜΕΝΟΣ:** Να καταγραφεί. Ναι.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ο κ. Άσκολι μου έκανε την πρόταση εκ μέρους του κυρίου Ραντερμάχερ και του Άσκολι. Ο κ. Άσκολι ήταν υπεύθυνος στα δημοσιονομικά.

Πηγαίνοντας εκεί πέρα ο κ. Παπακωνσταντίνου, απ’ ό,τι εν συνεχεία μου είπαν, του ελέχθη αυτό. Φυσικά, δεν το δέχθηκε επ’ ουδενί. Όμως, για να μπορέσει να στηρίξει την άρνησή του έξω, άρχισε να λέει ανακριβή πράγματα σχετικά με την υπηρεσία. Και με παίρνει ένα βράδυ -δεν θυμάμαι ποια μέρα ήταν, Δευτέρα βράδυ ήταν, κάπου έντεκα η ώρα- ο κ. Άσκολι και μου λέει: «Δεν δέχθηκε να σε κρατήσει».

(MO)

(AM)

Εν συνεχεία άρχισε ένας πόλεμος, εναντίον τόσο της υπηρεσίας όσο και εμού προσωπικά.

 Τότε, δήλωσα ότι πρόκειται να μιλήσω και να αμυνθώ για την υπηρεσία. Όχι τόσο πολύ για μένα, αλλά για την υπηρεσία. Μία ώρα αφότου έκανα αυτή τη δήλωση, με πήρε τηλέφωνο η διευθύντρια –δεν θυμάμαι το όνομά της- του κυρίου Υπουργού και μου λέει «Από αυτή τη στιγμή παραιτηθήκατε. Δεν σας χρειαζόμαστε».

 Εγώ είχα δώσει την παραίτησή μου γραπτή και ο Υπουργός το είχε ζητήσει ότι δεν είναι στην προτεραιότητά μας να αλλάξουμε Γενικούς Γραμματείς άμεσα –γι’ αυτό και ορισμένοι έμειναν τέσσερις πέντε μήνες μετά. Αλλά μου είπε «η παραίτησή σας έγινε αποδεκτή και από αυτή τη στιγμή δεν είστε Γενικός Γραμματέας».

 Μάλιστα, σε σχόλιό μου «Ποιος θα έρθει να τον ενημερώσει για την υπηρεσία;» μου λέει «Κανείς». Λέω: «Είναι μια υπηρεσία, η οποία έχει χίλια άτομα και χρειάζεται από κάποιον να ενημερωθεί». Μου λέει: «Δεν πειράζει».

 Εκείνο που μου έκανε πραγματικά τρομερή εντύπωση είναι ότι δέχθηκα ένα τηλεφώνημα στις επτά η ώρα το βράδυ από τη διευθύντρια του Υπουργού, η οποία μου είπε «Εάν πρόκειται αύριο να πάτε στο γραφείο σας να πάρετε τα πράγματά σας, θέλουμε να το ξέρουμε». Το να πάω στο γραφείο, σε μια δημόσια υπηρεσία, να πάρω την τσάντα μου και να πρέπει να ενημερώσω γι’ αυτό το πράγμα, μου έκανε εντύπωση αυτό το πράγμα εμένα προσωπικά. Τέλος πάντων.

 Αυτή ήταν η πορεία εκείνης της εβδομάδος, σχετικά με τον κ. Παπακωνσταντίνου και εμένα. Αυτά συνέβησαν.

 **ΧΡΗΣΤΟΣ ΣΤΑΪΚΟΥΡΑΣ:** Άρα, ουσιαστικά η Κυβέρνηση επιλέγει τότε να στείλει μια καινούρια εκτίμηση για το έλλειμμα του 2009, η οποία ήταν περίπου στο 13%, εάν δεν με απατά η μνήμη μου, ή 12,7% μέχρι το τέλος της χρονιάς. Γιατί μετά άλλαξε, όπως πολύ σωστά είπατε.

 **ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ναι.

 **ΧΡΗΣΤΟΣ ΣΤΑΪΚΟΥΡΑΣ:** Εκεί υπάρχει η έκθεση της Ευρωπαϊκής Επιτροπής, η οποία λέει ότι «αυτή η αναθεώρηση οφείλεται πρώτον στις επιπτώσεις της οικονομικής κρίσης, δεύτερον στις δημοσιονομικές διολισθήσεις σε χρονιά εκλογών και τρίτον σε λογιστικές αποφάσεις της Κυβέρνησης του ΠΑΣΟΚ». Αυτά αναφέρει η έκθεση της Ευρωπαϊκής Επιτροπής, στη σελίδα 3 του 2009-2010.

 **ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Να σας πω τη γνώμη μου πάνω σε αυτό το πράγμα. Όπως σας είπα, η πρόβλεψη είναι πρόβλεψη. Ούτε κανείς βασίζεται 100% στην πρόβλεψη και ειδικά σε μια χρονιά, η οποία είναι πάρα πολύ ταραγμένη από την επίδραση της κρίσης. Ήταν η πρώτη χρονιά που επέδρασε η κρίση στην Ελλάδα.

 Το νούμερο είναι απλώς ένα νούμερο, το οποίο δίνει έναν μπούσουλα, αλλά το νούμερο, στο οποίο βασίζονται, είναι το τελικό νούμερο, το οποίο βγαίνει μετά από στοιχεία και όχι από προβλέψεις.

 Σχετικά με αυτά που είπατε τώρα ότι αυτή η πρόβλεψη στηρίχθηκε στις εκλογές, σε ένα επίδομα που είχε δώσει τότε η Κυβέρνηση σε ορισμένες τάξεις - δεν θυμάμαι τι επίδομα ήταν, ο κ. Λοβέρδος μπορεί ίσως να μας πει τι επίδομα είχε δοθεί- ή σε ορισμένα άλλα σχέδια της τότε Κυβέρνησης, αυτό το πράγμα ούτε με ξενίζει, αλλά ούτε μου κάνει καμία εντύπωση.

 Εκείνο που μου έκανε εντύπωση ήταν, εάν θέλετε, η προχειρότητα και οι δύο μέρες που χρειάστηκαν για να βγάλουν αυτό το πράγμα. Νομίζω είναι άλλο να πεις «δεν πιστεύω ότι το έλλειμμα 6% είναι σωστό», αλλά για να βγάλεις ένα καινούριο, εμπεριστατωμένο νούμερο, χρειάζεται χρόνος. Δηλαδή, θα προτιμούσα να ακούσω εκείνη τη στιγμή ότι «δεν αναγνωρίζουμε, δεν συμφωνούμε με το έλλειμμα 6%, αλλά χρειαζόμαστε ορισμένο χρόνο- για παράδειγμα ένα μήνα- να πούμε πόσο νομίζουμε εμείς ότι είναι το έλλειμμα».

 **ΧΡΗΣΤΟΣ ΣΤΑΪΚΟΥΡΑΣ:** Ας πούμε ότι ήταν 12,7% η εκτίμηση της Κυβέρνησης για το 2009. Είπατε και νομίζω ότι επιβεβαιώνεται και από την έκθεση της Επιτροπής που συνέστησε ο κ. Παπακωνταντίνου, ότι εάν υπάρξουν αποκλίσεις μετά το 12,7%, αυτές θα είναι πολύ μικρές. Και σεις είπατε ότι τελικά ήταν πολύ μεγάλες.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι. Είπα το εξής πράγμα: Ότι το 12,7% ήταν πρόβλεψη.

 **ΧΡΗΣΤΟΣ ΣΤΑΪΚΟΥΡΑΣ:** Σωστά. Είπατε «μεταγενέστερα, μετά την πρόβλεψη».

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Είπα το εξής: Με την ανακοίνωση του Μαρτίου και Οκτωβρίου δεν πρέπει να υπάρξουν αποκλίσεις περισσότερο από 1%. Τον Μάρτιο δεν είναι πλέον πρόβλεψη. Τον Μάρτιο στέλνουμε στοιχεία του προηγούμενου έτους. Άρα, πλέον μιλάμε για το πραγματικό έλλειμμα της χώρας.

(ΙΚ)

(MO)

**ΧΡΗΣΤΟΣ ΣΤΑΪΚΟΥΡΑΣ:** Κύριε Κοντοπυράκη, το ίδιο λέω. Η έκθεση της Επιτροπής που συνέστησε ο κ. Παπακωνσταντίνου, η οποία έγινε τον Ιανουάριο του 2010, είχε ως εκτίμηση 12,7 και συντάχθηκε τον Δεκέμβριο-Ιανουάριο, έλεγε ότι αν υπάρξουν αποκλίσεις μεταγενέστερα -τον Μάρτιο που είπατε εσείς του 2010 για το 2009, όπου πλέον δεν θα έχουμε εκτιμήσεις, αλλά θα αρχίσουμε να έχουμε αποτύπωση των στοιχείων- αυτές θα είναι πολύ μικρές.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Θα σας πω. Αν τυχόν…

**ΧΡΗΣΤΟΣ ΣΤΑΪΚΟΥΡΑΣ:** Επιβεβαιώνεται, συνεπώς, αυτό που είπατε, ότι οι αποκλίσεις τελικά ήταν μεγαλύτερες από αυτές που…

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Κύριε Σταϊκούρα, αν τυχόν η Επιτροπή εννοούσε ότι οι αποκλίσεις μεταξύ του 12,7 και του πραγματικού ελλείμματος ήταν μικρές, τότε πραγματικά η Επιτροπή δεν ήξερε τι δουλειά κάνει.

**ΧΡΗΣΤΟΣ ΣΤΑΪΚΟΥΡΑΣ:** Όχι, αυτό λέει. Σας το διαβάζω όλο.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Τότε δεν ήξερε τη δουλειά της.

**ΧΡΗΣΤΟΣ ΣΤΑΪΚΟΥΡΑΣ:** Συγγνώμη, σας το διαβάζω: «Λόγω έλλειψης σχετικών στοιχειών και πληροφοριών για το σύνολο του έτους, η Επιτροπή δεν είναι σε θέση να επιβεβαιώσει ότι το έλλειμμα της Γενικής Κυβέρνησης θα διαμορφωθεί τελικά στο 12,7 του ΑΕΠ. Πάντως, εάν υπάρξουν αποκλίσεις, εκτιμάται ότι αυτές θα είναι πολύ μικρές».

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Τότε αυτό το 12,7 ήταν πρόβλεψη και το να λέει κανείς ότι σε πρόβλεψη δεν θα έχουμε αποκλίσεις, σημαίνει ότι δεν ξέρει τη δουλειά του.

Πρώτα από όλα, να μην ξεχνάμε το εξής πράγμα, ότι τα έσοδα Ιανουαρίου-Φεβρουαρίου κάθε χρονιάς μπαίνουν τον προηγούμενο χρόνο. Άρα, δηλαδή, κουβεντιάζουμε…

**ΧΡΗΣΤΟΣ ΣΤΑΪΚΟΥΡΑΣ:** Αυτό έχει ιδιαίτερο ενδιαφέρον για το 2015.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Ούτε καν παντελή έλλειψη γνώσεως ποιο είναι το έλλειμμα…

**ΧΡΗΣΤΟΣ ΣΤΑΪΚΟΥΡΑΣ:** Αυτό έχει ιδιαίτερο ενδιαφέρον για το δημοσιονομικό αποτέλεσμα του 2014, αλλά το αφήνω στην άκρη.

Πάμε στο 2010 τώρα. Το 12,7 γίνεται μεγαλύτερο, διότι ακολουθείται μία πρακτική τότε συμπερίληψης στον τομέα της Γενικής Κυβέρνησης ορισμένων ελλειμματικών δημόσιων επιχειρήσεων. Και το ερώτημα είναι το εξής: Αυτή η επιλογή είχε ακολουθηθεί από το σύνολο των ευρωπαϊκών χωρών;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Δεν έχω απολύτως καμμία τέτοια εικόνα, ότι είχε ακολουθηθεί από καμιά άλλη χώρα.

**ΧΡΗΣΤΟΣ ΣΤΑΪΚΟΥΡΑΣ:** Μάλιστα. Υπήρχε σκόπιμη παράλειψη από ελληνικής πλευράς μέχρι τότε, χωρίς να το γνωρίζει η Eurostat αυτό;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι, όχι.

**ΧΡΗΣΤΟΣ ΣΤΑΪΚΟΥΡΑΣ:** Υπήρχαν, συνεπώς, greek statistics ή ήταν όρος πολιτικής και αξιοποίησης;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι. Ξέρετε κάτι; To greek statistics πραγματικά όχι μόνο με ξένισε, αλλά –αν θέλετε- με εξενεύρισε. Ήταν τόσο πολύ άδικο. Ήταν απόρροια της φράσης του κ. Παπακωνσταντίνου «σας λένε ψέματα». Το greek statistics ήταν απόρροια της φράσης του κ. Παπακωνσταντίνου ότι, «σας λένε ψέματα»! Πραγματικά το θεωρώ αυτό το πράγμα…

Τότε είχα πει –και αυτό είναι γραμμένο σε δηλώσεις μου- ότι τις δηλώσεις του κ. Παπακωνσταντίνου στο εξωτερικό εναντίον της Ελλάδος, θα τις πληρώνουμε δεκαετίες. Το είχα πει σε συνέντευξή μου, σε δήλωσή μου το 2009. Εν συνεχεία, το επανέλαβα στην «Ελευθεροτυπία», βρισκόμενος στη Νέα Υόρκη τον Μάρτιο του 2010. Είχε έρθει ανταποκριτής της «Ελευθεροτυπίας» στη Νέα Υόρκη και μου πήρε συνέντευξη. Εν συνεχεία έρχομαι ακόμα και δίνω συνεντεύξεις το 2011. Μου ζητείται ραδιοφωνική συνέντευξη του NBC και πήγα στη Νέα Υόρκη και την έδωσα. Εν συνεχεία, έρχεται το CNBC σπίτι μου με την κυρία η οποία πήρε μία βδομάδα αργότερα συνέντευξη από τον κ. Παπαδήμο, τότε Πρωθυπουργό της Ελλάδας. Ήρθε σπίτι μου στη Νέα Υόρκη, για να μου πάρει συνέντευξη για το…

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Κύριε Κοντοπυράκη, έχετε πρόβλημα;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι, ένα λεπτό.

**ΓΕΩΡΓΙΟΣ ΑΜΥΡΑΣ:** Θέλετε να κάνουμε ένα διάλειμμα;

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Θέλετε να σταματήσουμε πέντε λεπτά;

**ΔΗΜΗΤΡΙΟΣ ΚΑΜΜΕΝΟΣ:** Προτείνω και εγώ να σταματήσουμε για πέντε λεπτά.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Να κάνουμε ένα διάλειμμα δέκα λεπτών και επανερχόμαστε.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Κοιτάξτε, αυτό παρατείνει περισσότερο την ώρα παραμονής μου εδώ και είναι χειρότερο αυτό το πράγμα.

**ΑΝΔΡΕΑΣ ΛΟΒΕΡΔΟΣ:** Δεν θέλετε διάλειμμα;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι.

**ΑΝΔΡΕΑΣ ΛΟΒΕΡΔΟΣ:** Κύριε Κοντοπυράκη, θέλετε να συνεχίσουμε αύριο;

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Να συνεχίσουμε;

**ΔΗΜΗΤΡΙΟΣ ΚΑΜΜΕΝΟΣ:** Θέλετε να διακόψουμε;

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Όχι, κύριε Λοβέρδο. Ξέρετε και το ότι ήρθα εδώ πέρα ήταν πάρα πολύ επώδυνο. Βοήθησε ο κ. Αθανασίου με τον κύριο Πρόεδρο στο να έρθω. Ήρθαν να με πάρουν από το σπίτι και με έφεραν εδώ πέρα.

(AG)

**(ΙΚ)**

Πραγματικά, όχι ότι το θεωρώ προσωπικά δεδομένα, αλλά δεν θα ήθελα αυτήν τη στιγμή να αναφέρω εδώ την αρρώστια μου.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Όχι, βέβαια. Δεν μιλάμε γι’ αυτό. Προς Θεού! Ρωτάμε απλώς αν θέλετε ένα διάλειμμα για ένα δεκάλεπτο, ένα τέταρτο ή αν θέλετε να ολοκληρώσουμε.

**ΓΕΩΡΓΙΟΣ ΑΜΥΡΑΣ:** Να διακόψουμε καλύτερα.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Μπορείτε αύριο; Εσείς ο ίδιος θα μας πείτε.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα ήθελα τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ας μειώσουμε οι υπόλοιποι το χρόνο των ερωτήσεών μας. Εγώ δέχομαι να μειώσω το χρόνο μου.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, τον λόγο.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Τον λόγο έχει ο κ. Λοβέρδος για ένα λεπτό.

**ΑΝΔΡΕΑΣ ΛΟΒΕΡΔΟΣ:** Καταθέτω τα όσα έχει πει ο κ. Κοντοπυράκης στην Εξεταστική Επιτροπή για το έλλειμμα του 2009…

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Με συγχωρείτε, για το συγκεκριμένο μιλάμε, για το εάν θα συνεχίσουμε ή όχι. Δεν έχετε το λόγο για τοποθέτηση.

**ΑΝΔΡΕΑΣ ΛΟΒΕΡΔΟΣ:** Ναι, ακούστε με.

Καταθέτω όσα έχει πει ο κ. Κοντοπυράκης στην Εξεταστική του 2012. Τα καταθέτω προς ενημέρωσή μας, γιατί προτείνω να σταματήσουμε. Παρακολουθώ τον κ. Κοντοπυράκη εδώ και ώρα. Δεν θέλω να δημιουργήσουμε προβλήματα σε έναν συμπολίτη μας. Προτείνω διακοπή.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Κανείς δεν θέλει να δημιουργήσει προβλήματα. Τον ευχαριστούμε που ήρθε..

**ΑΝΔΡΕΑΣ ΛΟΒΕΡΔΟΣ:** Τον ευχαριστούμε πάρα πολύ που ήρθε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Ο ίδιος, όμως, θα μας πει αν θέλει να συνεχίσει ή όχι, για δύο, τρία ερωτήματα ακόμη, για μικρό χρονικό διάστημα. Εσείς θα μας πείτε.

**ΑΝΔΡΕΑΣ ΛΟΒΕΡΔΟΣ:** Εγώ έχω σαράντα ερωτήματα.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Πείτε μας, κύριε Κοντοπυράκη. Θέλετε να σταματήσουμε;

**ΔΗΜΗΤΡΙΟΣ ΚΑΜΜΕΝΟΣ:** Να προτείνουμε κάτι άλλο, κυρία Πρόεδρε; Εγώ διατίθεμαι να χρησιμοποιήσω το μισό ή και το ένα τρίτο του χρόνου μου.

**ΑΝΔΡΕΑΣ ΛΟΒΕΡΔΟΣ:** Δεν γίνεται αυτό, κύριε Καμμένο. Εγώ έχω σαράντα ερωτήσεις.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Κύριοι συνάδελφοι, ας αφήσουμε τον κ. Κοντοπυράκη να προτείνει.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Θα ρωτήσω κάτι, που είναι μάλλον αδύνατον, αλλά θα το πω. Είναι δυνατόν να συμπληρώσω την κατάθεσή μου στο σπίτι;

**ΓΕΩΡΓΙΟΣ ΑΜΥΡΑΣ:** Βεβαίως.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Τότε κανονίστε…

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Εντάξει, κύριε Κοντοπυράκη.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Αν είναι δυνατόν, γιατί είναι πολύ καλύτερο…

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Βεβαίως.

Κύριε Κοντοπυράκη, ευχαριστούμε για την παρουσία σας.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Τι χρονικό ορίζοντα έχει η Επιτροπή σας;

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Μέχρι τις 6 Οκτωβρίου.

**ΕΜΜΑΝΟΥΗΛ ΚΟΝΤΟΠΥΡΑΚΗΣ (Μάρτυς):** Εκτός από το δικό μου πρόβλημα, έχει πρόβλημα και η γυναίκα μου. Θέλω να πάω στην Κρήτη μερικές ημέρες.

**ΑΝΔΡΕΑΣ ΛΟΒΕΡΔΟΣ:** Βεβαίως, να πάτε.

**ΔΗΜΗΤΡΙΟΣ ΚΑΜΜΕΝΟΣ:** Φυσικά.

Θα τα συζητήσουμε μετά τις 25 του μηνός.

**ΔΗΜΗΤΡΙΟΣ ΒΙΤΣΑΣ:** Αλίμονο! Εμείς θα σας διευκολύνουμε όσο γίνεται. Εγώ προτείνω στους συναδέλφους να διακόψουμε.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ (Προεδρεύουσα της Επιτροπής):** Αυτό είπαμε και εμείς, ότι διακόπτουμε.

Ευχαριστούμε πολύ, κύριε Κοντοπυράκη.

Κυρίες και κύριοι συνάδελφοι, στο σημείο αυτό λύεται η συνεδρίαση.

Ώρα λήξης: 11.40΄